
STUDYO PRI LA DERIVADO 


AVERTO 


L'Etude sur la Derivation en Esperanto, dediĉe 
a MM. les membres du Comite de la Delegation 
pour ladoption d'une langue auxiliaire 
internationale, kompozita en junio 1907, imprimita 
ye 1000 exempleri, esis disdonita a la max 
konocata ed eminenta Esperantisti, dum e pos la 
Esperantista Kongreso en Cambridge (agosto 
1907), ed aparte a la membri di la Lingva 
Komitato. Ol ricevis tante multa ed autoritatoza 
aprobi, ke l'autoro povis esperar, ke la « mastri di 
Esperanto » aplikos adminime parto de la principi 
di sa Studyo, e ke pri ta tre grava parto di la L. I. 
interkonsento povos facile realigesar inter la 
Lingva Komitato e la Komitato di la Delegitaro. La 
Esperantista chefi decidis altre. Sed la teorial 
principi propozita en ca verko esis aplikata en la 
proyekto di Ido, e, pos ke la Lingva Komitato 
rifuzis diskutar olca, en la Linguo di la Delegitaro; 
quo pruvis, quante maljusta esis la (cetere 
malmulta) kritikanti, qui objektis, ke ta logikala 
principi esas « teoriale bona », sed valoras nulo por 
la praktiko ed esas neaplikebla. La praktiko, a qua 
li apelis, refutis lia aserto. 

La diskreteso di l'autoro aparas de la menciono 
imprimita sur la kovrilo : « Til altra decido, ica 
broshuro ne esas destinata a la publiko nek 
vendata ». To signifikis, ke ol esis nur privata ed 
amikal propozo di l'autoro a la max kompetenta 
samideani, e ke il zorgis evitar, ke ta kritiko di 
Esperanto influez malfavore e maljuste irga 
« profani ». Sa intenco e bonvolo esis tute 
miskonocata. 

Ca verko esis kompozita en franca, nam, por 
tradukar, explikar e diskutar la esperantal derivaji, 
on bezonas altra linguo. Nun ni tradukas ol en Ido, 
pro ke ca linguo realigas la justa principi di la 
derivado, e povas do komparesar ed opozesar ad 
Esperanto. 

Ol kontenis la sequanta Averto : 

« Quale bazo di la yena laboro ni prenis la du 
vortolibri esperanto-germana e germana- 
esperanto, 2-a edituro (aparinta ye fino di 1906), 
pro ke li esas le max recenta e max kompleta, e pro 
ke li havas l’aprobo e specala rekomendo di D-ro 
Zamenhof... Ta du vortolibri esas do, plu kam 
omni altra, l' autentika expresuro di la pensado di la 
Maestro, e di la spirito qua regnis en la kreado di 
Esperanto ». 

On ne povis aludar plu diskrete la fakto, ke ta 
vortolibri esas plena de mallogikaji, kontreregulaji 
ed idiotismi, quin la max kompetenta Esperantisti 
rimarkis kun rigreto e malquieteso, nam oli 

manifestis krude la manko di metodo, qua 
karakterizas Esperanto primitiva, ed oli igis timar, 
ke la linguo, sub tala influo e pro tala exempli, 
sempre plu koruptesos. Nula libri kontributis plu 
multe a pruvar la neceseso di reformo, me dicas, di 
principal e sistemal reformo. Ni esis zorgoze, 
paciente klasizinta omna maljusta derivaji e 
kompozaji di Esperanto ; ni trovis por singla klaso 
la moyeno korektigar ol, e ni malkovris tale la 
generala reguli di la derivado, ne do a priori, per 
logikal rezonado, sed a posteriori, per longa 
observado di la mallogikaji en la esperantal 
literaturo. Ni do bone savis, mi esis certa, 
exhaustinte omna posibla kazi, ke nia sistemo esas 
aplikebla en la tuta vortaro sen ula impedilo o 
malfacilajo. Sed ni tute ne supozis lor, ke, pro la 
blinda rezisto di la mastri di Esperanto, ni esos 
forcata facar ipsa ta aplikado, e kunlaborar a la 
linguo, qua plenigas la postuli di la logiko. Se ta 
linguo existas nun, e portas altra nomo kam 
Esperanto, la « kulpo » (o merito forsan) apartenas 
nur a la tale dicita konservema chefi di Esperanto. 
Pro to anke ni supresas la nomo di Esperanto en la 
titolo di ca verko, tante plu, ke la principi expozita 
en ol povas aplikesar ad irga linguo. 

Ta duesma edituro ne esas sklava traduko di 
unesma ; unesme, pro ke mea opinioni progresis e 
precizijis de du yari, pro la plua sperienco aquirita ; 

duesme, pro ke kelka parti esis cirkonstancala, e 
neplu havas nun ula motivo. 


INTRODUCO 


La sistemo di derivado di Esperanto esas 
nekontesteble la max karakteriziva traito di ta 
linguo ; plu kam ulo altra, ol donas ad ol ta aspekto 
di logikal simpleso e klareso, qua samtempe 
seducas la teoriisto ed igas la linguo tre facile 
lernebla e praktikebla mem da la personi malmulte 
instruktita. Ta sistemo esas anke la fonto di la 
richeso di la linguo, e konstitucas ol quale linguo 
vivanta ed autonoma. Nam, dum ke nula de nia 
lingui posedas kompleta e reguloza familyo de 
derivaji (1), Esperanto povas formacar logikale 
omna bezonata derivaji, per metodo generala e 
reguloza, qua furnisas kune la formo e la senco di 
la nuva derivajo. 

Tamen nul autoro di lernolibro ja zorgis 
formulizar explicite e rigoroze la reguli di la 
derivado ; e ta omiso esas aparte frapanta pri la 
derivado nemediata. Ni nomizas nemediata omna 
derivado, qua konsistas en simpla chanjo di la 
gramatikal finalo di vorto ; dum ke la mediata 
derivado facesas per afixi (sufixi o prefixi), sive 
adjuntita, sive supresita. Or en la lernolibri, on 


(1) Ni nomizos « familyo » de vorti la kolekto di omna vorti 
derivita de la sama radiko, sive nemediate, sive per afixi. 

dicas ya ke, donite ula radiko, on obtenas 
substantivo adjuntante ad ol -o, verbo, adjuntante 
ad ol -i, adjektivo, adjuntante -a, e.c. ; sed on ne 
dicas, qua esas la senco di la vorto tale formacita. 
Tamen, to esas esencala parto di la derivado ; nam 
tute neutila esas formacar nuva vorti, se on ne 
konocas exakte lia senco : a singla formo di 
derivado devas do korespondar specala senco (o 
chanjo di senco) : to esas ya simpla konsequanto di 
la principo di unasenceso. On riprochas juste a nia 
lingui uzar plura afixi por la sama senco, ed 
atribuar plura senci ad un sama afixo. Linguo 
artificala, kontre, havas l'avantajo, ke sa derivado 
povas, do devas, esar unasenca, t. e., ke existas 
unasenca e reciproka korespondo inter la formo e la 
senco di singla derivaĵo (quale, generale, inter la 
idei e la vorti o vortelementi). 

Or ta fundamental principo “havas quale 
konsequanto la principo di renversebleso, nome : 
Se on transiras de un vorto ad altra vorto 
samfamilya per ula regulo, on devas transirar, 
inverse, de ca lasta a l'unesma per regulo exakte 
inversa ; ton on expresas dicante ke la derivo devas 
esar renversebla. Exemple, se la sufixo -ist indikas 
persono okupanta su profesione pri ula kozo 
(artisto, muzikisto), la substantivo obtenata per 
supreso di ta sufixo devas indikar la kozo pri qua 
okupas su la dicita persono (arto, muziko). Nam 

altre on obtenus du senci por la sama vorto, quo 
violacus la principo di unasenceso. 

Ta regulo esas absolute generala, e valoras por 
omnaspeca derivaji. Sed ol genitas konsequanti 
aparte interesanta, se on aplikas ol a la nemediata 
derivado. Pro ke on devas transirar segunvole de la 
verbo a la substantivo, od inverse, per simpla 
chanjo di la gramatikal finalo, konsequas, ke la 
radiko devas konservar sempre la sama senco, e ke 
la finali havas nul altra efiko, kam indikar la 
gramatikal speco di la vorto, t. e. la gramatikal rolo, 
en la frazo, di l'ideo expresata da la radiko. Do la 
gramatikal finali ne povas chanjar la senco di la 
radiko e servar por la derivado, quale eventas 
konstante en Esperanto. 

Ta difekto aparas en la konsilo, quan la autori di 
lernolibri donas a la lernanti. Li konsilas memorar 
zorge, ne nur la senco di la radiko, t. e. l’ideo quan 
ol riprezentas, sed anke sa gramatikal speco, t. e. la 
speco di la vorto, quan on formacas unesma de la 
radiko. Pro quo ta prezorgo esas utila ? Ex. de la 
verbo hipokriti on derivas hipokrito (hipokrital 
ago), e la persono esas hipokritulo. Sed de fripono 
on derivas nemediate friponi (friponesar) ; pro quo 
fripono ne indikas l'ago, e friponulo la persono ? 
Pro ke la radiko esas verbal en l'unesma kazo, e 
substantival en la duesma. Konseque, por facar 
korekta derivi, on devas memorar l'unesma 
derivajo di singla radiko, e se on eroras pri ta 

detalo, on falas necese en erori. Ex. on trovas 
kulturigi en la senco di kulturar : pro quo ? Pro ke 
on departis de la adjektivo kultura, quan on 
interpretas : kulturata ; sed, se on departus de la 
substantivo kulturo, on devus dicar simple 
kulturi, nam lor kulturo esus : l'ago kulturar. To 
esas nur exemplo di la sennombra dusencesi od 
absurdesi, quin genitas la violaco di la logikal 
principi supere dicita. 

Ta principin ni aplikos nun a la kritikal studyo di 
singla speco di derivado, ed unesme di la 
nemediata derivadi, qui esas le max ofta ed 
importanta. Pri singla ni formulizos la regulo, qua 
rezultas de l’apliko di la principi ; pose, ni exploros 
e kritikos la maljusta apliki, e ni indikos lia 
remedyo. 

CHAPITRO UNESMA 
NEMEDIATA DERIVADI 


Konseque la principo di renversebleso, on ne 
povas distingar, en la nemediata derivadi, la 
primitiva e la derivita vorto; ni do ne studyos aparte 
la derivado di la verbo, di la substantivo, e. c., sed 
la reciproka relati di ta vorti duope konsiderata. 


I. — Relato di l’verbo e di l’substantivo. 


$ 1. Generale, kande radiko admisas verbal 
senco, t. e., povas formacar nemediate verbo, la 
substantivo nemediate derivita signifikas l'ago o 
stando expresita da ta verbo. La exempli esas 
sennombra ; ni citez nur kelki : esperi, espero ; 
enui (enoyar), enuo (enoyo) ; fondi, fondo ; legi 
(lektar), lego (lekto) ; pagi, pago ; e. c. 


$ 2. Per extenso natural e preske neevitebla, di 
qua nia lingui donas sencese l'exemplo, la 
substantivo nemediate derivita de verbo signifikas 
anke la esencal o nemediata rezultajo di l'ago, qua 
esas ofte nedicernebla de l'ago ipsa. Exempli : 
dekreto (dekreto e dekreturo) ; diferenco (difero) ; 
diro (dico e dicajo) ; dono, donaco (donajo) ; 
esprimo (expreso ed expresuro) ; flekso (flexo e 
flexuro) ; gravuro (grabo e graburo) ; imito (imito 
ed imituro) ; izolo (izolo ed izoleso) ; kolekto (e 
kolekturo) ; komentario ; komisio, kompilo, 

koncepto, kondiĉo (kondiciono), kontribuo, 
kontuzo, kopio (e kopiuro) ; manko (e mankajo) ; 
mordo (e morduro) ; pako (pako e pakigo) ; 
parodio, produkto (e produkturo) ; profito, 
rabato, rikolto, riparo, rompo (e rompuro) ; 
sigelo, signifo (signifiko), solvo (e solvuro) ; sputo 
(e sputajo) ; stampo, studyo, ŝuldo (debo e 
debajo) ; ŝvelo (inflo ed influro) ; ŝvito (sudoro e 
sudorifo) ; takso, tatuo (tatuuro) ; testamento, 
tinkturo (tinto e tinturo) ; traduko, valoro, verko 
(verko e kompozo) ; vundo (e vunduro). La 
neposibleso dicernar praktike la fakto e sa 
nemediata konsequanto aparas aparte en la nomi di 
meteori : pluvo (la fakto pluvar, e la pluvo falanta 
o falinta) ; neĝo (nivo) ; hajlo (grelo), e. c. 


$ 3. Kelkafoye la substantivo indikas nur la 
rezultajo nemediata e l’esencal produkturo di l'ago. 
Exempli : amalgamo, apanajo, argumento, 
desegno, faldo (falduro) ; fendo (fenduro) ; foso, 
fumo (fumuro) ; makulo, markoto, noto, odoro, 
ploro (larmo : por ni ploro esas nur l'ago plorar) ; 
rezulto (rezultajo), skemo, skiso, trato. 

En ta kazo, on indikas en Esperanto l'ago propre 
dicita per la sufixo -ad : faldado (faldo) ; fendado 
(fendo) ; fosado (eskavo) ; fumado (fumo), e. c. 
Same pri kelka exempli di la $ 2 : ex. on dicos : 
dum la verkado de tiu ĉi verko (dum la kompozo 
di ca verko). Sed to esas evidente nekonsequanta. 

Nam, segun la Fundamento ed omna lernolibri, 
« ad signifikas la duro di l'ago » o la repeto di 
Pago (exempli klasika : pafo, pafado ; danco, 
dancado). Sed de ta defino konsequas necese, ke la 
sufixo -ad povas aplikesar nur a radiko, qua 
signifikas ja per su ula ago. Same kam pafado esas 
nur itero di pafo, e dancado nur durigo di danco, 
fendado povas esar nur la frequeso di fendo. Esas 
do neposibla konsiderar fendo quale rezultajo di 
lago, e fendado sola quale simpla ago : to esas 
absolute kontrala a la Fundamento. 

En altra kazi, kontre, on distingas la rezultajo di 
Pago per la sufixo aj : diraĵo, donaĵo, esprimaĵo, 
imitaĵo, kolektaĵo, kopiaĵo, pakaĵo, produktaĵo, 
rikoltaĵo, solvaĵo, studaĵo, tradukaĵo ; ed on 
konservas la substantivo nemediate derivita por 
expresar l'ago (adjuntante segun bezono la sufixo 
-ad). Ta sistemo sola esas konforma a la principi di 
Esperanto. Sed ta uzado di -aĵ esas dusenca en 
multa kazi, nam, kun verbal radiko, -aĵ equivalas 
-ataĵ (od -itaf), ed indikas principe la pasiva 
obyekto di l'ago : la kozo dicita, donita, imitita, 
kopiita, tradukita... Or, se existas kazi en qui la 
rezultajo o produktaĵo di l'ago identesas a la pasiva 
obyekto di l'ago, existas altri (quin ni jus citis), en 
qui ta du kozi esas tre diferanta : la kopiuro ne esas 
Poriginalo kopiita, l imituro ne esas la kozo imitita, 
la tradukuro ne esas la texto tradukita. Uzar -aĵ en 
ta kazi, esus genitar multa intermixi. Necesa esas 

nuva sufixo, qua indikas nur ed explicite la 
rezultajo di l'ago : exemple, la sufixo -ur (2). On 
dicos : fendo, fenduro ; rompo, rompuro (rompajo, 
rompitajo esas kozo rompita) ; imito, imituro 
(imitajo esas kozo imitata) ; kopio, kopiuro 
(kopiajo esas kozo kopiata), e tale plue. 


$ 4. On trovas pose amaso de verbi nemediate 
derivita de substantivi, qui signifikas « uncionar, 
garnisar, vestizar, provizar per » : ori (orizar) ; 
arĝenti, e. c. ; sali (salizar) ; sukeri (sukrizar) ; 
gudri (gudrizar) ; sabli, vitri, vuali (velizar), e. c. 
On havas anke adjektivi-participi : dentita 
(dentizita), pintita (pintigita), qui semblas supozar 
verbi denti, pinti. Kelkafoye on trovas uzata en ta 
senco la sufixo -um : aerumi (aerizar) ; sapumi 
(saponizar) ; o mem la sufixo -ig : alkoholigi, 
elektrigi, limigi, lumigi, ordigi (ordinar) ; 
reguligi. Esas evidenta, ke la sufixo -ig esas 
mallogike uzata en ta kazi. Vere on interpretas ta 
derivaji per adjektivi : igi alkohola, elektra, lima, 
luma, orda, regula. Sed, unesme, nulo indikas ke la 
verbo venas de adjektivo plu kam de substantivo ; e 
duesme, ta adjektivi ne povas signifikar alkoholoza, 
elektrizita, limitizita, lumizita, ordinita, regulizita, 


(2) Prenita de la latina : flexura, figura, mensura, pictura 
(segun S-o Peano), e de la franca : felure, rupture, cassure, e. 
c. Ta sufixo esis sugestita da S-o Leau. Cetere, la yena verko 
debas multo a la observi di S-o Leau, qua tute konsentas kun 
me pri la principi expozata en olu. 

se ne per misuzo, quan ni diskutos infre. On trovas 
kelkafoye du formi sinonima, qui denuncas la 
hezito ed embaraseso di l’autori : ciri e cirumi 
(cirajizar), dati e datumi, kolori e kolorigi, loki e 
lokigi, kupri e kuprumi, ombri ed ombrumi, ori 
ed orumi, pensii e pensiumi, spici e spicumi, 
stani e stanumi, sukeri e sukerumi, zinki e 
zinkumi. 

Kompreneble, la verbal substantivo (expresanta 
l’ago) ne povas genitesar reguloze per substituco di 
-0 ad -i ; on uzas necese ad : krono, kroni 
(kronizar), kronado (kronizo). To suficas por 
rivelar la mallogikeso di ta derivaji. 

Ta mallogikeso aparas ankore plu bone, se on 
rimarkas la verbi, qui expresas la kontral ago : 
bridi e senbridigi ; seli e senseligi ; mebli e 
senmebligi ; zoni e dezonigi. Logikale, la kontrajo 
di bridi devus esar malbridi ; o la kontrajo di 
senbridigi devus esar exemple kunbridigi. La max 
bela exemplo esas : armi (armizar) ; armilo (armo: 
malbonega derivajo, nam armo mne esas 
intstrumento por armizar |!) ; senarmigi 
(malarmizar : quo supozas, ke on departas de 
armo !) On devas evidente selektar un de la du 
seryi tante stranje intermixita en ca familyo : se on 
departas de armi, on devas dicar malarmi ; se on 
departas de armo, on povas dicar senarmigi, sed 
on ne povas dicar armi : ta verbo signifikas nulo. 

La remedyo di omna ta mallogikaji esas facile 
trovebla, ol esas ja konocata. De kande on 
komencis kompozar artikli ciencala e laborar la 
teknikal vortari, on rimarkis la manko di sufixo 
expresanta : « garnisar, vestizar, impregnar per ula 
substanco », ed on propozis la sufixo -iz (3), ja sat 
internaciona en ta senco (4). A to on objektis, ke on 
ne devas krear nuva sufixi por la teknikal linguo, 
kande la existanta sufixi suficas a la vulgara linguo. 
Sed tute kontre : se ta sufixi esas necesa por la 
ciencala linguo, li esas anke utila por la vulgara 
(quale pruvas la exempli supere citita), ed on devas 
admisar li en la du, tante plu ke la du devas esar un 
sol e sama linguo. 


(3) K. VERKS (Ch. Verax), Pri nova teknika sufikso -izi, en 
Int. Scienca Revuo, I yaro, (1904) p. 35a. En sa Vocabulaire 
fr.-esp. photographique (Paris, Mendel, 1907), on trovas la 
verbi: alunizi, amelizi, bitumizi, gumizi, gelatenizi, nikelizi, 
parafinizi, sulfizi, talkizi. Sed en sa posa e plu ampla 
Vocabulaire technique et technologique fr.-esp. (Paris, 
Hachette, 1907), ta sufixo preske malaparis, e l'autoro indikas 
en la prefaco, ke il supresis ta verbi, sed ke la teknikisti povos 
uzar li, se li semblos necesa. Unvorte, il cedis a la 
Fundamentisti, di qui la devizo esas : « Nula chanjo, nula 
nuvajo ! » Tala esas la « grandega libereso », quan on juas 
sub la regno di la Fundamento ! E nun ula konservemi 
audacas asertar, ke li ja aceptis le max utila de nia sufixi, e 
nome -iz ed -oz ! 

(4) La sufixo -iz esas greka ; ol pasis en malalta latino, e tra ol 
en la moderna lingui: D. -isieren ; E. -ize ; F. -iser ; I. -izzare ; 
S. -izar. Ol havas diversa senci, qui korespondas a nia sufixi 
-ig, -iz ed -if. 

Prefere kam aceptar ta nuva sufixo, uli propozis 
uzar en ta senco la sufixo -um. Sed on ne devas 
trouzar ica sufixo, nam sa senco esas nedeterminita, 
e la vorti, quin ol formacas, devas lernesar aparte 
en la vortolibri. Or la derivaji, en qui la sufixo -iz 
esas necesa, kontesas centope ; do, se on uzus -um 
vice -iz, la sufixo -um ricevus necese per l’uzado la 
senco di la sufixo -iz, e perdus sa propra 
nedetermineso ; ol neplu povus restar en la diversa 
derivaji, en qui on uzas ol nun, en manko di specala 
sufixo. Sed a derivado determinita devas 
korespondar afixo egale determinita e specala ; e la 
fakto ke Dro Zamenhof oblivyis ol, ne esas 
suficanta motivo por privacar eterne la L. I. de un 
de la max utila elementi, qua uzesas tante ofte en 
nia lingui, e di qua la manko esas kauzo di 
sennombra nelogikaji. 


$ 5. Altra verbi, nemediate derivita de 
substantivi, signifikas « agar, traktar per, influar 
per, modifikar per » : bastoni, brosi, kanoni, najli, 
pioĉi, ŝraŭbi, veneni, vipi ; anke « uzar » 
telefoni, telegrafi ; o fine « ludar per » (muzik- 
instrumento) : tamburi, trumpeti, violoni. 

Anke en ca klaso on trovas heziti, qui rivelas la 
maljusteso di ta derivaji : marteli e martelumi, 
sabri e sabrobati, ŝtoni e ŝtonmortigi ; kanonigi 
(F. canoniser) ; krucumi (krucagar) apud gilotini ; 
vaporumi apud fumaĵi (fumagar, fumizar) ; fine, 

okuli, okuladi e okulumi, 3 verbi kun la sama 
senco ! 

Quale supere, la verbal substantivo esas 
formacita per la sufixo -ad : bastonado, brosado, 
kanonado, telegrafado, quo esas evidente 
maljusta. 

La maljusteso di ta derivaji esas tante plu 
shokanta, ke generale en Esp. la nomo di 
l'instrumento derivas de la verbo (per la sufixo -il, 
mem kande en nia lingui la nomo esas primitiva : 
kombi, kombilo ; razi, razilo ; tranĉi, tranĉilo ; 
tondi, tondilo ; kudri, kudrilo ; segi, segilo ; 
sigeli, sigelilo ; remi, remilo ; raspi, raspilo ; 
rasti, rastilo ; fajli, fajlilo (limar, limilo) ; plugi, 
plugilo, balai, balailo, e. c. Pro quo ne dicar 
simile : brosilo, pioĉilo, e. c. ? 

Uli respondas, ke la verbo signifikanta l'ago 
esas logike posa a la nomo di l'instrumento : per 
quo on povas bastoni, se ne per bastono ? telefoni, 
se ne per telefono ? Sed ta objekto ruinus omna 
derivaji en -ilo, qui tante abundas en Esp. : per quo 
kombi, se ne per « kombo » ? per quo remi se ne 
per « remo », e. c. ? On havas do nul motivo por 
dicar kombilo e ne brosilo ; rastilo e ne pioĉilo, 
e. c. 

Certe, en ula kazi, la derivado iras plu naturale 
de la nomo di l'instrumento a la verbo di ago, ex. 
bastono ne esas (esence e simple) instrumento por 
batar ; ed esus stranja dicar violonilo (instrumento 


La 


por « violonar »). Sed en ta kazo on ne mem 
bezonas inventar nuva afixo : suficas uzar 
existanta radiki, qui signifikas « agar per, uzar o 
ludar », t. e. prenar -ag, -uz e -lud quale sufixi : on 
ne trovos altri plu klara e mallonga. On dicos do 
(departante de la substantivo) : brosagar, 
martelagar ; telegrafuzar, telefonuzar : se on ne 
preferas derivar la nomo de la verbo di ago 
(telegrafilo, telefonilo) (5) ; violonuzar (o -ludar), 
e. c. En kelka kazi, on devos adoptar nuva radiko 
por ideo, qua ne reale derivas de la radiko 
koncernata : ex. on skrubizas o skrubagas kesto, 
kande on provizas o klozas ol per skrubi. Sed l'ago 
« enirigar skrubo turnante ol » ne povas derivesar 
logike de l'ideo di skrubo : nam on povus same 
derivar l'ago inversa : « ekirigar skrubo turnante 
ol ». On dicos do : visar (o rispektive malvisar) 
skrubo. 

La verbal substantivi esos perfekte reguloza e 
klara : martelago signifikas per su ipsa : ago per 
martelo ; pedalago, ago per pedalo ; e. c. On povos 
anke formacar kompozaji : bastonbato, sabrobato, 
e. c. 

S° VERAX propozis uzar la sufixo -iz anke en la 
senco : « agar per ». Sed to esus kelkafoye dusenca. 
Ex. klovizar esas provizar, ornar per klovi, e ne 
klovagar (fixigar per klovi) ; gluizar esas propre 
uncionar, kovrar per gluo, ne gluagar, t. e. aplikar e 


(5) Fakte on adoptis ta lasta aranjo en Ido. 

fixigar per gluo ; e. c. Ta distingo ne esas subtilajo ; 
ol esas absolute necesa en la teknikal linguo, ex. 
por l'exakta deskribo di ula operaci od industrial 
procedi (6). 


$ 6. Altra verbi nemediate derivita de 
substantivi signifikas : « igar tala, donar tala formo 
o stando » : afisi, broSuri, dozi, falsi, fibri, 
kvadrati, magneti, oksidi, pinti, silabi, spliti, 
tavoli. 

Ca klaso montras plu kam irg altra, quante la 
logiko mankas ad Esperanto ; nam por formacar 
korekte ta derivaji, suficus uzar reguloze la sufixo 
existanta -ig : afiŝigi, dozigi, falsigi, magnetigi, 
e. c. Kompreneble, on povas chanjar la senco di ula 
radiki, segun ke esos plu oportuna donar ad oli la 
verbal o la nomal senco : on povus ex. adoptar la 
verbo afishar, e derivar de ol afishajo (en senco di 
la nuna afisho). Sed omnakaze, on ne povas havar 
samtempe la verbo afishi e la substantivo afisho ; 
on devas selektar Punu o l'altru quale departo- 
punto di la familyo. 


$ 7. Altra verbi nemediate derivita de 
substantivi signifikas : « facar, produktar » 
burĝoni, flami, flori, ĝermi, fabli, rimi, versi, 
perli, urini, vapori. On devas rimarkar, ke ta verbi 
netranzitiva nule povas formacesar per la sufixo 


(6) Gluizar postal marko tute ne esas gluagar ol : l'unesma 
operaco facesas en la fabrikeyo, la duesma sola da uzanto. 

-ig, qua genitas tranzitiva verbi signifikanta 

« transformar ulo en altro » : exemple vapori 
(vaporifar) ne esas samsenca kam vaporigar. Hike 
anke la maljusteso manifestesas per duopla formi : 
nesti e nestigi (nestifar) : la du egale absurda : 
nesti signifikas nulo, e nestigi signifikas divenar 
nesto ; fumi (subyekto : persono) e fumiĝi 
(subyekto : kameno) : divenar fumuro, o fumanta, O 
fumata, o su fumar ? (nam iĝi povas signifikar 
omno to !) ; sangi e sangadi (semblas ke la sufixo 
-ad diminutas la mallogikajo e chanjas la senco di 
la simpla verbo) ; guti e gutigi (sed se guti = 
gutifar, gutigi = gutifigar; o igar guto ?) 

Por kompozar reguloze ta verbi, oportas uzar 
nuva sufixo, exemple if (de latina -ificare qua 
venas de facere, facar) (7) ; de la latina ta sufixo 
pasis en multa vorti di la moderna lingui, quale F. 
fructifier, versifier. On dicos do : flamifar, florifar, 
fruktifar, jermifar, fablifar, nestifar, rimifar, 
versifar, gutifar, perlifar, sangifar, urinifar. Lor la 
verbal substantivi (di ago) esos florifo, versifo, 
e. c., ne plu longa kam florado, versado (same, 
versifado, vortifado ne esas plu longa kam 
versfarado, vortfarado) sed plu logikala, nam 
florado ne esas la repeto di floro, nek sangado la 
duro di sango ! 


(7) Idiom Neutral uzas -ifik, sed kun la senco di nia -ig. Dro 
BEERMANN en Novilatin adoptis -ifik quale adjektival sufixo, 
e -ificir quale verbal sufixo, sed anke kun la senco di -ig. 

$ 8. Fine existas ula nombro de verbi 
nemediate derivita de substantivi (od adjektivi, o 
mem prepozicioni ed adverbi) qui signifikas 
simple : « esar tala o tala » ; e la Esperantisti 
tendencas nun multigar li : bigoti, ĉefi, dandi, 
fantomi, filozofi, friponi, gasti, kandidati, kauzi, 
nomadi (esar nomado), pendoli, piloti, profeti, 
reĝi, speguli, spioni, suflori, tajlori. 

Quale en cetera seryi, ula duoplaji rivelas la 
malregulozeso : on havas kune ĉarlatani e 
ĉarlatanumi ; sed on havas nur parazitumi. 

Ante traktar ica seryo, importas mencionar 
analoga verbi, nemediate derivita : 

1-e De adjektivi (tre frequa kazo) : avari, avidi, 
malĉasti, diligenti, egali, fieri, furiozi, gaji, 
kaduki, malkvieti, lami, obstini (de adjektivo 
obstina), potenci (de potenca : nam se ta verbo 
venus de potenco, ol signifikus : esar potenco) ; 
rapidi, sani (e malsani), sati (e malsati), 
malseveri, simili, utili, verdi. 

2-e De adverbi o prepozicioni : antaŭi, malfrui, 
peri, superi. 

Quankam ta uzado esas tre difuzita e semblas tre 
komoda, esas tute mallogikala verbigar nemediate 
ula nomo por expresar : « esar tala ». Suficas, por 
konvinkesar pri to, serchar la senco di la verbal 
substantivo : profeto signifikos predico (di 
profeto), fripono signifikos ago di fripono. Pro to 

on uzas, anke en ica kazo, la sufixo -ad por indikar 
la simpla ago : spionado, friponado. 

Por trovar la justa formo di ta verbi, ni 
konsiderez unesme ti, qui derivas de adjektivi, e 
serchez la formo di lia verbal substantivo : la fakto 
« esar avara, egala, fiera, utila », e. c., esas evidente 
« avareco, egaleco, fiereco, utileco », e. c. Sed se 
tala esas la verbal substantivi, la verbi ipsa devas 
necese havar la formo : avareci, egaleci, fiereci, 
utileci, e. c. Same pri la ceteri : friponeci, esar 
fripono, supereci, esar super(a), devas korespondar 
a la substantivi : friponeco, supereco. Sed tale on 
rimarkas, ke la sufixo -ec, qua esas necesa en tala 
verbi, equivalas logike la verbo esti (esar) : 
avareci = avaresti = esti avara. Esas do plu simpla 
e plu klara, identigar ta sufixo e la radiko di la 
verbo esti ; or la formo samtempe etimologial ed 
internaciona di ca radiko esas es ; ed ol esas anke la 
formo max internaciona di la sufixo -ec (E. -ness ; 
F. -esse en richesse ; I. -ezza ; e. c.) (8). 

Kompreneble, on esas libera selektar por singla 
radiko la senco max komoda por la formaco di la 
derivaji, quin on devas tirar de ol. Ex. on povas 
konservar la verbo profeti, sed lor profeto esos 
Pago profeti, e la persono esos profetanto o 
profetisto (komparez (interpreti, interpreto, 
interpretanto ; hipokriti, hipokrito, hipokritulo ; 


(8) Cf. BEERMANN, Novilatin, p. 22-23 (1907), e G. PEANO, 
Formulario matematico, p. 15 (1907). 

e. c.) On povas anke admisar diversa radiki, quale 
filozofo (persono) e filozofio (doktrino), de qua 
venos filozofiar (praktikar filozofio) ; quo ne 
impedos uzar anke, en altra senco, filozofesar (esar 
filozofo). To eventas ja en multa kazi : astronomo e 
astronomio ; diplomato e diplomatio ; geometro e 
geometrio ; e.c. 


$ 9. Por ne longigar sen mezuro nia verko e ne 
tedar la lektanto, ni ne mencionis hike omna 
nereguloza derivaji, quin ni trovis en la vortolibri 
(ed on trovas mult altri en la texti) ; sed ni kolektis 
e klasizis omni, e ni povas asertar, ke li eniras 
preske omni en la klasi, quin ni definis e distingis 
en ica verko. Quale eventas en omna klasizo, 
existas kelka aparta kazi, qui semblas restar exter la 
definita klasi ; sed ta eceptala kazi esas extreme 
malmulta, relate la grandega nombro di ti, quin ni 
sucesis regulizar per la dicita klasizo. On povas 
regulizar li anke, sive uzante la ja existanta afixi 
kun poka elastikeso (quo esas necesa, pri le nuva 
same kam pri le malnuva) ; sive uzante la sufixo 
-um, qua esis kreita juste por ta eceptala e 
nedeterminita kazi ; sive fine adoptante radiki 
diversa por idei reale nedependanta, quin on ligas 
per maljusta derivo. Nur un exemplo di ca lasta 
speco : celi (vizar), celo (skopo). Evidente ta du 
vorti esas nekonciliebla, nam se on departas de celi, 
on trovas celo, vizo. Cetere esas absurda dicar celi 

celon, nam on devus lor parolar pri la celo di la 
celo. On vidas ke la sama radiko esas hike uzata 
por du tute diversa nocioni, qui postulas diferanta 
radiki. 


II. — Relato di la substantivo e di l'adjektivo. 


Ni konsideros nur substantivo ed adjektivo 
nemediate derivita, t. e. formacita per adjunto di -o 
od -a a sama radiko ; e ni memorigas, ke nulo, en li 
od en lia derivaji, indikas qua de la du derivas de 
l’altra, o qua esas primitiva en la familyo. 


$ 1. Existas ula nombro de familyi, en qui la 
substantivo e l'adjektivo havas exakte la sama 
senco, abstraktite lia gramatikal difero. Kelkafoye 
la substantivo indikas kozo : acida, acido ; 
dekliva, deklivo ; dezerta, dezerto ; ebena, ebeno 
(plana, plano) ; ekstrema, ekstremo. Sed max ofte 
ol indikas persono, qua posedas la qualeso 
expresita da l'adjektivo : fraŭla, fraŭlo (celiba, 
celibo) ; orfa, orfo (orfano) ; vidva, vidvo ; 
parenca, parenco (parenta, parento) ; invalida, 
invalido ; laika, laiko ; nobela, nobelo ; najbara, 
najbaro (vicena, viceno) ; parazita, parazito ; 
suverena, suvereno ; eklektika, eklektiko ; 
katolika, katoliko ; e. c. 

A ta seryo esas adjuntenda du seryi tre 
grandanombra ed importanta : unesme, la nomi di 
populi : angla, anglo ; franca, franco, e. c. ; 

duesme, la participi, qui omni povas substantivijar 
per chanjo di -a en -o : parolanto, verkinto, 
batato, arestito. 

Ta formo di derivo esas perfekte logikala e 
klara : esas normala, ke du vorti qui diferas nur per 
la gramatikal finalo expresas la sama koncepto sub 
du diversa gramatikal funcioni. Same agas la 
europana lingui antiqua e moderna por 
substantivigar l'adjektivi : la greka adjuntis simple 
Partiklo : ó xaA6g ; en latina, pro manko di artiklo, 
la substantivo esis identa a l'adjektivo : dives, 
pauper ; en franca, on dicas : l’avare, l’aveugle, le 
saint, le juste, le brave, les bons et les méchants ; 
en angla, on pozas l’artiklo avan l’adjektivo (the 
blind), e por la pluralo on adjuntas ones, pro manko 
di altra signo ; en germana, on substantivigas 
l’adjektivo konservante sa propra flexiono (die 
Blinden). Do la logiko e l’uzado konkordas por 
konsilar ta derivado tante simpla. Ed Esperanto 
superesas plura natural lingui (latina ex.), per ke ol 
distingas klare la substantivo e l’adjektivo per sa 
gramatikal finali. 

A ta seryo on devas adjuntar omna adjektivi qui 
indikas la materyo, ek qua ula kozo esas facita : 
ora vazo, vazo, qua esas oro. Same pri sat multa 
kazi, en qui l’adjektivo equivalas substantivo 
adpozita : festa tago, dio, qua esas festo ; dia 
infano, infanto, qua esas deo ; responda letero, 
letro, qua esas respondo ; kritika artikolo, artiklo, 


>. 


qua esas kritiko ; legenda rakonto, rakonto, qua 
esas legendo ; mensoga diro, dico, qua esas 
mentio ; proverba esprimo, expresuro, qua esas 
proverbo ; ruina kastelo, kastelo, qua esas ruino ; 
satira poemo, poemo, qua esas satiro. En omna ta 
kazi, la derivo esas renversebla, pro ke la senco di 
l’adjektivo esas identa a ta di la substantivo ; on 
povas mem renversar kelki de la citita expresuri, e 
dicar ex. : kastela ruino, vice ruina kastelo (same, 
skeptika katoliko equivalas katolika skeptiko). To 
esas do la tipo di la nemediata derivado, sive de 
adjektivo ad substantivo, sive de substantivo ad 
adjektivo. 


$ 2. Sed max ofte l'adjektivo nemediate 
derivita de substantivo signifikas « relativa ad... » 
ed equivalas a genitivo : « di... ». Ex. : ama kanto 
(kanto di amo) ; dolora krio (krio di doloro) ; 
glora tago (dio di gloryo) ; genia ideo (ideo di 
genio) ; luksa vagono (vagono di luxo) ; muskola, 
nerva fibro (fibro di muskolo, di nervo) ; spaca 
rilato (relato di od en spaco) ; instrua libro (libro 
di o por instrukto) ; silka raŭpo (raupo qua facas 
silko ; komp. silka robo, robo ek silko) ; e. c. Ta 
speco de adjektivi korespondas a la kompozita vorti 
di germana ed angla, quin on formacas pozante 
avan la chefa substantivo la substantivo 
determinanta. 

Ta derivado ne esas renversebla, nam on ne 
povas substantivigar ta adjektivi : amo devus 
signifikar « to quo esas relativa ad amo » ; spaco 
« to quo esas relativa a spaco » ; e. c. La rigoroza 
logiko postulas do, ke ta adjektivi esez derivita 
segun la formo quale segun la senco, t. e. kontenez 
ula sufixo, qua vicas la prepoziciono tacita od 
implikita (di, en, por, e. c.) Por ta sufixo, on adoptis 
-al, qua esas max internaciona, aparte en la ciencala 
adjektivi (mentala, normala, sociala), quin 
Esperanto ja necese adoptis quale primitiva vorti. 
Kelkafoye ta sufixo esas poke shokanta, pro ke ol 
okupas la loko di la sufixo « naturala » ar en la 
vorti, di qui la radiko kontenas ja un « l » : populal, 
stelal, e. c. Sed to esas ecepti, quin on necese 
renkontras en l’apliko di omna sufixi : nam, pro ke 
lia aplikado en nia lingui, ne esas reguloza, ol ne 
povas sempre koincidar kun la reguloz aplikado, 
quan ni devas facar en L. I. Cetere, kelka ecepti 
povas justigesar per l'exemplo di la hispana, qua 
dicas ex. elemental vice elementar ; tala formi do 
ne esas kontre-natura (9). 


(9) Me modifikis ica $, en qua, facante konceso ad Esperanto 
ye detrimento di la logiko, me admisis ke l'adjektivi di ca 
kategorio esez nemediate derivita. Ido korektigis felice ta 
eroro. Ni agnoskis, ke ta sufixo esas postulo di la logiko. La 
sperienco docis a ni, ke on ne povas « facar sa parto » a la 
logiko ! 

$ 3. Existas ankore multa adjektivi nemediate 
derivita de substantivi, qui havas, ne la senco 
generala « relativa ad... », sed la senco preciza 
« plena de, garnisita, ornita per », o simple 
« kontenanta, havanta ». La primitiva substantivi 
expresas, sive materyal obyekti, quale en : argila, 
fibra, herba, korna, kalka, kolora, lakta, kala, 
muskola, nebula, nerva, osta, pinta, pora, sabla, 
sulfura, venena, vulkana ; sive mentala qualesi o 
sentimenti, quale en : apatia, energia, entuziasma, 
fama, favora, fervora, genia, glora, ĝoja, honta 
(shamoza), kolera (iracoza), luksa, konscienca, 
melodia, orda, pompa, racia, regula, religia, 
respekta, ritma, ruza, skrupula, simpatia, 
valora, virta, volupta. 

Quale sempre, la mallogikeso di ta derivaji 
rivelesas da nekonsequi e malanalogesi : on uzas 
exemple tute maljuste la sufixo -af : akvaĵa, 
feraĵa, haraĵa, monta e montaĵa, ŝimaĵa, 
ŝtonaĵa, tera e teraĵa ; on uzas anke, e logikale, la 
radiki hav, plen o rich : barba e barbhava, 
ferohava e feraĵa, fuma e fumplena, fendhava e 
fenda, ĝibhava e ĝiba, ŝlimhava, truhava e 
truaĵa, vertebrohava e vertebra, ventoplena e 
venta, astroplena, dornhava e dornoplena, 
gusthava, ŝelhava ; branĉoriĉa, folioriĉa, 
fruktoriĉa (arbo). On uzas mem la sufixo em : 
pluvema. 

Evidente, nur la kompozaji per plena, riĉa esas 
logikala (10) ; sed li esas longa e grava, e pro to 
malofte uzata ; konseque, pro manko di sufixo 
komoda e konvenanta, on uzas max ofte la 
adjektivo nemediate derivita. Ta manko pruvesas 
sate de la fakto, ke on uzas altra sufixi, sed 
nereguloze e per misuzo. Qua formon devas havar 
ta sufixo? Segun la citita exempli ipsa, un sufixo 
impozesas : nome, la L. -osus, tre uzata en omna 
romanal lingui e mem en angla (-ous). Importas 
donar ad ol la formo -oz, por evitar intermixo kun 
la verbal finalo -os, e por igar ol plu dolca e 
konforma a la kustumal pronunco (11). Tipa 
exemplo montras quante ta sufixo esas necesa : de 
pora (poroza) on derivas poreco (porozeso). Sed 
poreco ne povas signifikar porozeso, ol signifikas : 
qualeso di poro. Mankas l’ideo di multeso, e l’ideo 
di konteno o posedo. Se tereno esas karboza, sa 
qualeso ne esos karbeco (ol ne esos karbo), sed 
karbozeso (ol nur kontenas karbo) ; e tale plue (12). 


(10) La vorti en -hava ne esas korekta : oportus dicar : 
-havanta. 

(11) Idiom Neutral uzas la sufixo -os en ta senco di pleneso 
od abundo materyal o mental : petros, oleos, lanos, amoros. 
S-o BEERMANN uzas ol kun senco « provizita per » : korajos, 
karnos, fablos, gratos (gratudoza). Ecepte, religion genitas 
religios. 

(12) On trovas anke : fameco ; sed se famo ne suficas, on 
devas dicar famozeso (fakto esar famoza, havar famo : D. 
Beriihmt-heit). 

On rimarkos ke la sufixo -oz esas tre analoga 
sence a la sufixo -iz ; e forsan on questionos, kad 
unu de la du ne esas neutila, e ne povus esar 
supleata da l’altra. Unesme ni formulizez lia 
preciza relato. Esez salizar ; F. salé povos 
tradukesar per salizita o saloza. On havas do 
Pequivalo : 

iz + it = oZ 
Nam oz = provizita per, t. e. pasiva participo di 
provizar, quan expresas -iz. Altraparte, salizar esas 
salozigar ; do : iz = oz + ig ; quon on povas 
expresar yene : « —izar esas igar —oza » (13). Do, 
se on volus facar sen un de ta du sufixi, on devus 
vicigar ol per l’altra plus duesma sufixo ; sed to ne 
esus praktikal, nam to longigus tedante la vorti. 
Plue, se -iz equivalas -ozig, -oz ne equivalas 
sempre e necese -izit : la mar-aquo esas saloza, sed 
ne salizita : nulu salizis ol ! La du sufixi esas do 
necesa, adminime praktike, se ne ye la teorial 
vidpunto di la logikal analizo, ube on ne konsideras 


(13) Ni aplikas hike la « gramatikal algebro » di l’eminenta 
matematikisto-logikisto S-ro Prof. G. PEANO. Se on durigus ta 
apliko, on trovus : 
it=oz-iz, ig=iz-oz 
de quo konsequas : 
ig =-it ig +it=0. 

To esas justa, adminime grose : lacigita = laca ; sed ne 
sempre ; ex. : bela e beligita ; omno beligita esas bela ; sed ne 
omno bela esas beligita. On povas ankore pruvar la sama 
equivalo altre : levar = levatigar ; do : 

at +ig=0. 

la mallongeso e komodeso di l’expresuri ; mem li 
implikas l'unu l’altru. 

La neceseso di la sufixo -oz aparas ankore plu 
bone, kande on komparas l'adjektivi en -oza a 
l'adjektivi nemediate derivita od a l'adjektivi en 
-ala. On dicas nerva sistemo, vice nervala ; sed 
nerva persono esas nervoza. On dicos energiala 
spenso, sed energioza homo (qua havas mult 
energio). Doloral krio ne esas doloroza (ol ne 
sentas doloro) ; amal kanto ne esas amoza 
(amanta) ; iracal gesto ne esas iracoza (iracanta) 
(14). 

La distingo esas ankore plu frapanta e klara, 
kande on parolas pri materyal obyekti : voyo stona 
(ek stono) ne esas voyo stonoza (plena de stoni). 
Nia lingui ipsa, irge quante neperfekta e 
nekompleta li esas, facas ta distingo per adjektivi 
kun diversa finai : F. spatial e spacieux ; 
melodique e melodieux ; D. steinern e steinig ; e. c. 
La L. I. devas e povas superesar li per logiko ; ol 
devas nultempe esar infra ye ta punto. 

Ke ta distingo nultempe esis facata da ulu en 
Esp., esas tante plu astonanta, ke on havis en la 
sufixo -ul equivalanto o surogato di la sufixo -oz 
(qua esas multe plu internaciona e sence justa) ; on 


(14) Ta exempli montras, ke la sufixo -oz equivalas, logike, a 
la participal sufixo -ant. Ol diferas nur per nuanco, ol 
expresas pleneso, abundo, do supera grado di lago o 
sentimento. Amoza, iracoza esas plu forta kam amanta, 
iracanta. 

povus uzir ol en ula kazi, se on ne esus erorigita da 
misuzo, quan ni traktos infre. Exemple on dicas 
superstiĉulo, sed superstiĉa ; religiulo, sed religia ; 
kuraĝulo, sed kuraĝa ; ambiciulo, sed ambicia 
(komp. ĝiba, ĝibulo). On uzas do ta sufixo por 
derivar de adjektivo substantivo samsenca, sed on 
ne uzas ol por derivar li du de la substantivo 
primitiva ! To esas kulmino di mallogiko. On 
povos remedyar ta kronika misuzo nur chanjante ta 
maloportuna sufixo ; e kompreneble on devos 
substantivigar nemediate la adjektivi formacita per 
-oz : ambicioza = ambiciozo, ĝiboza = ĝibozo, e 
tale plue (15). 

Lasta konsidero justigas l'adopto di la sufixo 
-oz : ol esas necesa quale reciproka di la sufixo 
-ec : nam, se on bezonas sufixo (ec) por transirar de 
l'adjektivo konkreta a l’abstraktita qualeso, on 
bezonas anke, evidente, reciproka sufixo por 
transirar de l'abstraktita qualeso a la konkreta 
adjektivo indikanta ta qua havas la qualeso. Ni 
prenez exemple la radiko kurag. Nun on derivas : 
kuraĝo (qualeso), kuraĝa (havanta kuraĝo). Ta du 
vorti esas logike nekonciliebla. Se on departas de 
kuraĝa, la kurajo esos qualeso di kuraĝa, do 
kuraĝeco (komp. braveco, e. c.). Se kontre on 
departas de kuraĝo, on devas dicar kuragoza 


(15) En Int. Scienca Revuo, marto 1907, p. 74, on uzis 
nervozulo : on ne rimarkis, ke la sufixo -ul duopligas la sufixo 
-0z, ed on sequis la kustumal misuzo. 

plena de kuraĝo, havanta kuraĝo. On ne povas 
eskapar ta dilemo ; oportas elektar un de la du 
sistemi. Komparez ankore ta du adjektivi, tute 
simila per formo e senco : gaja e ĝoja ; la qualeso 
di l'unesma esas gajeco, ta di la duesma esas ĝojo. 
Pro quo ? Pro ke gajeco derivas de gaja, dum ke 
ĝoja derivas de ĝojo. Sed to esas nule motivo, por 
ke a du simila adjektivi korespondas substantivi 
malsimila. Nam, reciproke, de du simila adjektivi 
on povas deduktar nur simila substantivi : ĝojeco 
quale gajeco, o gajo quale ĝojo. Se en ta du familyi 
la derivado esas inversa, on devas uzar sufixi anke 
inversa ; ton ni volis pruvar. 

L’utileso e mem neceseso di sufixo reciproka di 
la sufixo -ec aparas ek la logikal analizo di nia 
lingui, qui, ultre sennombra detala mallogikaji, 
furnisas model di latenta logiko. La latino derivis 
formosus de forma, per la sufixo -os ; la hispana 
transformis ol en hermoso, e derivis inverse de ol la 
qualeso hermosura, per la sufixo -ur (equivalanta 
hike ad -ec). Inverse, de beau la franca derivis 
beauté (per latina sufixo -itat) ; angla pruntis de 
ol beauty, sed ne beau, e por obtenar l'adjektivo ol 
devis uzar sa sufixo -ful (plena) : beautiful. 
Rezume, ni havas samtempe la du equivali (R 
riprezentante la radiko) : 


R+oz+ec=R, R+ec+oz=R, 


an. 


qui montras, ke la du sufixi ec ed oz destruktas 
inter su, pro ke li esas reciproka. Same kam l’unu 
esas necesa por transirar de l'adjektivo konkreta a 
la substantivo di qualeso (de beau a beauté), V' altru 
esas necesa por transirar de la substantivo di 
qualeso a la konkreta adjektivo (de forma a 
formosus). Por eskapar ta logikal konsequo, oportus 
decidar, ke omna substantivi di qualeso esos 
derivita ; sed to esus impozar a la linguo arbitriala 
uniformeso, kontra a l’internacioneso, ed 
admisebla nur en linguo filozofiala od « a priori ». 

Tale la du sufixi reciproka -ec ed -oz povas 
destruktar e nuligar su reciproke, exemple 
virtozeco, qualeso di vertuoza, egalesas virto. To 
eventas generale kande la primitiva substantivo 
expresas abstraktita qualeso ; sed ne kande ol 
expresas konkreta obyekto, nam lor olca ne povas 
equivalar la substantivo di qualeso : ex. porozeso 
ne equivalas poro. Tamen, ta rimarko permisos 
evitar akumulado di neutila sufixi, o simpligar ula 
radiki derivita. Ex. on havas en Esperanto : furioza, 
furiozeco. On povos restaurar la vere primitiva ed 
etimologial radiko furi (qua povas anke indikar la 
mitologia] deini), e supresar furiozeso, qua egalesas 
furio. 

On objektos forsan, ke la sufixo -oz havas ja 
uzado en kemio, ube ol havas senco teknikal tre 
preciza (por la acidi min oxigenizita : sulfuroza, 
azotoza, e. c.). Sed to ne povas impedar sa endukto 

en la vulgara linguo, kun la senco generala quan ol 
havis en nia lingui, longe ante l’invento di la 
kemiala nomizado. Ol ne esos plu dusenca en la L. 
I. kam en nia lingui, ube, ex. nulu intermixas aquo 
sulfuroza kun l’acido sulfuroza. On admisis ja en 
kemio kun teknikal senci kelka sufixi quí havas tute 
diversa senco en la komuna linguo (-id, -at, -it). To 
esas neevitebla, e havas nula praktikal detrimento. 

Plu grava objekto esas ica : existas en kemio ed 
en medicino multa nomi qui finas per -ose 
(cellulose, glucose, tuberculose). Se on devos 
aplikar a li la sufixo -0z, to genitos : -ozoz. Sed to 
esas generala detrimento : existas nula sufixo, qua 
ne esas simila ad ula finalo, quan on devas 
konservar por ne deformar internaciona radiki. On 
povos evitar ta detrimento, pri 0z, sive adoptante 
-os quale fino di la dicita radiki, sive uzante -ul 
quale surogato di -0z : tuberklozulo. Kontrale, la 
sufixo -0z konvenos plu juste a la radiki finanta per 
-ul, quale skrofulo (Esp. skrofolo), e mult altri quin 
on ne povas alterar simile : skrupulo ; on dicos : 
skrofuloza, skrofulozo. 

Quale sempre, on esas libera selektar por singla 
radiko la senco max konvenanta, ed elektar inter la 
senco abstraktita (qualeso) e la konkreta senco. Ex. 
on havas en Esp. : gracia, sprita, de qui on 
derivas : gracieco, spriteco ; majesta, malica, di 
qui la qualesi nomizesas samtempe : majesto e 
majesteco, malico e maliceco. Semblas preferinda 

prenar quale nomi di qualesi : gracio, sprito, 
majesto, malico, e derivar de li la adjektivi 
gracioza, spritoza, majestoza, malicoza. 


$ 4. Fine, ula adjektivi derivita de substantivi 
signifikas : « qua havas la naturo di... », « simila 
ad... ». On formacas li generale en Esp. per la 
sufixo -ec : ex. : aereca, akveca, argileca, 
aromeca, herbeca, korneca, lakteca, laneca, 
metaleca, oleeca, polveca, saleca, spongeca, 
ŝtoneca, tereca, veneneca, vitreca, buleca, 
globeca, glueca. 

Ta derivado esas evidente maljusta : nam se on 
revenas a la substantivo, on trovas, ke vitreco devus 
signifikar : kozo analoga a vitro, dum ke ol 
signifikas : naturo di vitro. Por expresar exakte ta 
relato, on devus superpozar la sufixo -oz a la sufixo 
-ec, e dicar : vitrecoza : havanta (oz) la naturo (ec) 
di vitro (16) ; e la qualeso korespondanta esus : 
vitrecozeco, diferanta de la vitreco ; dum ke vitreca 
genitus vitrececo, neadmisebla. Sed ta akumulo di 
sufixi, ecoz, esas nekomoda, e preferinda esas 
adoptar simpla sufixo por expresar ta relato. On 
propozis la sufixo -oid, pruntita de la greka, qua 
semblas necesa en ula teknikal vorti (antropoido, 
metaloido, elipsoido, e. c.). En altra kazi on uzas la 
radiki form o simil (aeroforma, gasosimila) ; to 


(16) Komparez la germana sufixo -artig, tute analoga : art = 
es (speco) ; ig = oz (havanta). 

esas korekta, sed ne generaligebla. Idiom Neutral 
uzas en ta senco la sufixo -atr : petratr, verdatr. Ta 
sufixo (qua memorigas kune la F. -átre e la D. 
-artig) esas aparte oportuna por la kolori (Esp. 
dicas dubeverda vice verdatra, e. c.). Ido adoptis ta 
sufixo. Sed to ne signifikas, ke la ciencala sufixo 
-oid ne esos uzata en teknikal vorti. Ta questiono 
devos solvesar da la specalisti. 


III. — Relato di la verbo e di l'adjektivo. 


$ 1. La relato di verbo ed adjektivo (nemediate 
derivita de lia komuna radiko) esas malfacile 
definebla rekte. Sed on povas definar ol per la 
mediata substantivo, e mem on devas, segun la 
principo di renversebleso : nam on devas povar 
pasar de l’verbo a l'adjektivo tra la substantivo, e 
trovar la sama senco kam per rekta derivo. Or la 
substantivo nemediate derivita de verbo signifikas 
Pago o stando ; l'adjektivo nemediate derivita de la 
substantivo signifikas la sama ideo, nur sub formo 
qualesala ; do l'adjektivo nemediate derivita de 
verbo povas nur signifikar l'ago o stando expresita 
da sa radiko, sub formo di qualeso od atributo. Ex. : 
parolar, parolo, do parola = qua esas parolo 
(parola promiso) ; timar, timo, do tima = qua esas 
timo (tima sentimento). On vidas per to, ke tala 
adjektivo havas senco tute diversa de la participi, 
sive aktiva, sive pasiva : parola signifikas nek 
parolanta, nek parolata ; tima signifikas nek 


- 37 - 


timanta, nek timata. Ta adjektivi implikas do nek 
l’aktiveso, nek la pasiveso, quin expresas la 
participal sufixi : ant, at, e. c. (17). 


$ 2. Tamen mult adjektivi nemediate derivita 
de verbi ricevas en Esp. senco aktiva preciza, e 
signifikas, sive « qua povas », sive « qua tenden- 
cas » facar l'ago. Ex. : adstringa, ĉarma, instrua, 
interesa, konsola, konvinka, morda, nutra, 
ofenda, pika, rava (ravisanta), sufoka, sugestia, 
terura, viva. L’autori di lernolibri embarasas su en 
subtila expliki por distingar ta adjektivi de l'aktiva 
participo (instrua, instruanta 3; interesa, 
interesanta), e konsilas ne uzar lunu vice l’altru. 
Sed lia peni ipsa montras, ke la du formi havas 
preske la sama senco ; ed altraparte, li ne vidas la 
profunda logikal difero, qua devas existar inter li. 
Se on povas dicar : ofenda parolo, parolo qua esas 
ofenso, la cetera adjektivi havas nule la senco, quan 
on atribuas a li. Ton pruvas la diversa senci, quin 
fakte on donas a li : terura krio povas esar terorala 
o teroriganta ; instrua libro povas esar instruktala 
od instruktanta. Kultura signifikas, lor kulturala 


(17) Ni ja indikis (sec. I, § 8) seryo de neregulozaji en la 
relato di l’verbo e di l'adjektivo, nome, la verbi nemediate 
derivita de adjektivi e signifikanta « esar tala ». Ta seryo 
apartenas a la prezenta seciono, e devus lokizesar hike. 

(metodo ex.), lor kulturanta (servisto), lor kulturata 
(agro) (18). 

Esas evidenta, ke ta adjektivi uzesas maljuste, 
sive vice participi, sive vice analoga derivaji : ex. li 
equivalas kelkafoye ad adjektivo derivita per em : 
obea = obeema. Sed ta sufixo ne sempre esus justa, 
nam ol signifikas tendenco, ne la povo o fakultato ; 
ed esus absurda atribuar tendenco a multa materyal 
obyekti, qui havas fakte nur povo. Mankas do hike 
un sufixo, quan la latina e la romanala lingui havas 
ed uzas, nome la sufixo -iv (qua, adjuntita a la 
supino, genitas la finali -ativ, -itiv), e quan supleas 
nek -ant, nek -em (19). Libro ne povas dicesar 
instruktema ; ol povas ne esar fakte instruktanta, se 
nulu lektas ol ; tamen, ol esas instruktiva. Same, on 
uzos la adjektivi konsoliva, konvinkiva, sugestiva, 
kun senco analoga, e tamen diversa, ye la 
korespondanta participi. Precipue en la teknikal 
linguo ta sufixo esos utila e mem necesa. On 


(18) On vidas mem tala adjektivi uzata kun pasiva senco : 
abomena = abomenata ; bezona = bezonata. On ne povas 
tamen asertar, ke ta pasiva senco esas kontenata en la radiko 
ipsa ! 

(19) La sufixo -iv trovesas en D. (-iv), en E. (-ive), en F. (-if, 
-ive), en I. ed S. (-ivo), en R. (-iv”. Ol esas do tam 
internaciona kam posible. Novilatin da D-ro BEERMANN 
adoptas ol kun nepreciza senco ; e Idiom Neutral uzas ol sub 
la formo -ativ por expresar « kapableso o posibleso ». Logike, 
la tri aktiva sufixi ant, iv e em esas l’analogi di la tri pasiva 
sufixi at, ebl e ind : l'uni e l'altri korespondas a la tri 
« modalesi » (realeso, posibleso, neceseso) ; e ta analogeso 
ankore justigas la sufixo iv. 

parolos pri substanci astriktiva, nutriva, e. c. 
Kompreneble, on povos substantivigar nemediate ta 
adjektivi, e dicar : astriktivo, nutrivo. Korpo, qua 
konduktas l’elektro o la varmeso, esos konduktiva, 
e nomizesos konduktivo ; sa qualeso esos 
konduktiveso ; e tale plue. On retrovos tale ula 
neologismi inventita da la fizikisti por plua 
regulozeso, quale conductivite, résistivité. Hike 
quale omnube, la ciencala linguo, ja grandaparte 
artificala ed internaciona, esas por la L. I. modelo 
sequenda. 


$ 3. Existas altra adjektivi nemediate derivita 
de verbi, a qui on kustumas atribuar, kontre, pasiva 
senco : tala esas : abstrakta, bezona (la verbo 
bezonar esas aktiva), fiksa, imaga (imaginita), 
konfuza, korekta, kultura (20). Ula adjektivi 
havas samtempe l'aktiva e la pasiva senco, quale 
lia germana equivalanti : ĉagrena (D. ärgerlich, 
verdriesslich), teda (D. verdriesslich, iberdriissig). 
Same, suspekta tradukesas per verdächtig 
(suspektata) en la germ.-esp. vortolibro, e per 
verdáchtigend (suspektiganta) en la esp.-germ. 


(20) Ni ja rimarkis la mallogikeso di ca vorto. Ol venas de ke 
on departis, ne de la verbo kulturar, sed de la substantivo 
kulturo ; lor, de l'adjektivo kultura, on derivis kulturigi vice 
kulturar ! Yen la konsequanto di maljusta derivo. Se on esus 
dicinta korekte kulturata, on esus devinta formacar la verbo : 
kulturatigi = kulturi (nam at + ig = o). Se kulturo indikas 
l'ago, la verbo povas esar nur kulturar. 

vortolibro. Same, simpatia havas du senci (quale F. 
sympathique : simpatianta e simpatiata). 

La mallogikeso di ta derivaji sat montresas da la 
duoplajo : abomena (vort. germ.-esp.) = 
abomeninda (vort. esp.-germ.). Evidenta esas, ke, 
kande verbal adjektivo havas senco pasiva, ol devas 
formacesar per sufixo di pasiva participo, o per un 
de la sufixi -ebl (qua povas esar...) o -ind (qua 
meritas esar...) segun la nuanco expresenda. Tale 
la F. suspect povas tradukesar per la tri vorti : 
suspektata, suspektebla, suspektinda (dum ke 
suspektema havas aktiva senco). 

Quale sempre, on esas libera selektar la senco di 
la radiko segun la komodeso di la derivado. Se on 
departas de la verbi fixar, konfuzar, korektar, on 
devas dicar : fixita, konfuzita, korektita. Sed se on 
rimarkas, ke multa kozi povas esar « fixa, konfuza, 
korekta » sen ke ulu fixigis, konfuzigis, korektigis 
li, on preferos departar de l'adjektivi jus citita e 
derivar de li per -ig la verbi fixigar, konfuzigar, 
korektigar (21). 

On povas ricevar de ca chapitro la yena praktikal 
konkluzo : on devas nultempe derivar nemediate 
verbo de adjektivo. Se on volas dicar : esar tala, on 
devas uzar la sufixo -es ; se on volas dicar : igar 
tala, on devas uzar -ig ; se on volas dicar : divenar 


(21) Hike ankore ni povas konstatar la reciprokeso di la du 
sufixi ig e it : on pasas de l’verbo a l'adjektivo per it, e de 
l'adjektivo a la verbo per ig. 

tala, on devas uzar -ij ; sed en nula kazo on povas 
transformar rekte adjektivo en verbo : ex. fiera, 
fieri ; tala verbo havas nula senco. 


IV. — Relato di adjektivo e di adverbo. 


La adverbi nemediate derivita omna korespon- 
das ad adjektivi od a substantivi. Kande l'adjektivo 
expresas qualeso (quale max ofte), l'adverbo 
indikas maniero : bela, bele ; rapida, rapide ; frua, 
frue. Kande l’adjektivo o substantivo konstitucas 
komplemento, ed expresas ula cirkonstanco (lokal, 
tempal, quantesal, e. c.), lor l'adverbo derivita 
indikas la sama cirkonstanco (loko, tempo, 
quanteso). Ex. : dome (en domo) ; nokte (dum 
nokto) ; multe. Pro la sama motivo, on devas uzar 
la nombral adverbi en la sama senco : « li atakis me 
due » signifikas logikale : li atakis me en la 
maniero o cirkonstanco indikata per la nombro du, 
t. e. esante du. L’ideo ordinala esas absenta de ta 
expresuro, e devas esar riprezentata da specala 
elemento, la sufixo ordinal -esm (unesma, unesme). 

Ni devas hike rimarkar, ke en Esp. on 
kustumeskis uzar l'adverbo vice l'adjektivo, kande 
ica koncernas infinitivo o tuta propoziciono : sed to 
ne chanjas sa rolo di qualifikilo : epiteto od 
atributo, l'adjektivo havas la sama senco, e ne 
divenas adverbo. Estas necese fari tion esas 
evidente mallogikala, e Dro Zamenhof ipsa 
violacas kelkafoye ta regulo, ed oblige, por evitar 

dusenceso : « Ni subskribintoj... trovis necesa... 
doni la sekvantan klarigon » (Deklaro di 
Boulogne-sur-Mer, 1905). Cetere, to genitas 
dusencesi, kande la adjektivo esas akompanata da 
adverbo, qua modifikas ol : « Estas certe necese, 
ke... » povas signifikar : « Esas certe necesa... » 
od : « Esas necese certa... » (nam l'ordino di la 
vorti esas indiferenta en Esp.) Ta dusencesi esas 
aparte timenda kun ebla, qua havas cetere du 
senci : quale adjektivo, posibla ; quale adverbo, 
forsan : « Nenion estos eble fari » (22) povas 
komprenesar : « Esos forsan facar nulo », dum ke 
ol signifikas : « Esos posibla facar nulo ». On ne 
povas dicar en Esp. : « Esas forsan posibla... » 
(Estas eble eble... !) To esas do simpla idiotismo, 
quan on devas absolute korektigar, malgre la 
kontral exemplo di la Fundamento (23). 


(22) Pri Reformoj en Esperanto, da Dro Zamenhof, en 
Esperantisto, 1894, p. 41. 

(23) Multa Esperantisti agnoskas ta misuzo, sed ne audacas 
emendar ol, pro ke esas en la Fundamento ca frazo : « Resti 
kun leono estas danĝere ». To karakterizas la mental stando di 
la « fidel ». 


d.C 


CHAPITRO DUESMA 
MEDIATA DERIVADI 


En ica chapitro ni studyos nur kelka afixi, di qui 
l’uzado genitas malfacilesi principala. 


I. — Sufixi UL ed EC. 


$ 1. Segun l’Universala Vortaro (Fundamento), 
« ul = qua karakterizesas per ca o ta qualeso, 
maniero ». La senco e rolo di ta sufixo semblas do 
klare definita per to. Exemple, de gibo on derivas 
ĝibulo ; de kiraso, kirasulo ; de rento, rentulo. Ta 
derivaji e lia similai esas perfekte logikal e klara. 


$ 2. Sed, altralatere, on kustumeskis en 
Esperanto, de l'origino, substantivigar la max multa 
adjektivi per la sufixo -ul ; la exempli esas 
multega : avarulo, blindulo, bravulo, cinikulo, 
ebriulo, eminentulo, fanatikulo, fremdulo 
(stranjero), frenezulo (folo), junulo (junulino), 
justulo, kriplulo (de kripla), lamulo, miopulo, 
noblulo (morale), piulo, riĉulo, sanktulo, 
skeptikulo, sovaĝulo, strabulo, surdulo, mutulo, 
liberalulo, konservativulo, radikalulo ; e. c. 

Ta uzado di la sufixo -ul esas unesme neutila ed 
embarasanta. Ni montris (Chap. I, sec. II, $ 1) ke 
on povas e devas substantivigar la adjektivi per 
simpla substituco di -o ad -a, e ke fakte on uzas 
generale ta procedo ; ta procedo esas konforma 

kune a la logiko ed a l’uzado di nia lingui. Sed, 
pluse, l’uzado di -ul en ta kazi esas absolute 
mallogikala. Quale on povas uzar la sama sufixo 
por blindulo kam por gibulo ? Pro analogeso, 
blindulo devus signifikar : « homo karakterizata per 
blindo ». Sed blindo ne existas, e havas nula senco : 
la qualeso di blinda esas blindeco. On devus do 
dicar : blindeculo ! Sed altralatere, se on departas 
de blindulo, la qualeso di blindulo devus 
nomizesar : blinduleco (ne blindeco) (24). 

On vidas a quala nekonsequantaji duktas la 
misuzo di la sufixo -ul. Same kam ol esas utila e 
korekta por derivar de l'nomo di qualeso (korpal 
difekto, malsaneso) o di irga obyekto la nomo di 
l’ento « karakterizata per » ta qualeso od obyekto, 
same esas mallogikal uzar ol por derivar de 
adjektivo (indikanta ja konkreta ento) substantivo 
samsenca. Reale, on uzas lor ul quale equivalanto 
di homo o viro ; sed tale on alteras komplete sa 
senco e rolo, nam sufixo expresas esence relato, e 
ne koncepto (distingo fundamental en Logiko). 
Cetere, ta senco atribuita ad ulo (opozite ad ajo = 
kozo) esas kontredicata da la vortolibri ; nam on 
trovas en oli ul aplikata, ne nur ad animali, quale 
unuhufulo, unukornulo, sed mem a senviva 
obyekti : trimastulo (navo), trikornulo (chapelo). E 
ta uzo, qua semblas stranja ad uli, pro ke la kontral 


(24) Videz la tre justa kritiko di ca punto en BEERMANN, 
Novilatin, p. 32 (2-ma edituro, 1907). 

uzado dominacas, esas tute konforma a la defino di 
ul en la Fundamento. 

Rigretinde, ta sama Fundamento ipsa genitis la 
misuzo quan ni indikas ; nam omna exempli, qui 
sequas la super-citata defino, esas : bel”, bel'ul” ; 
mal jun”, mal jun ul” ; avar’, avar ul”; ri’, riĉul’. 
Ta derivaji esus logikal nur se la korespondanta 
qualesi esus : belo, maljuno, riéo ; sed kontre, ici 
derivas de la konkreta adjektivo : beleco, 
maljuneco, riĉeco. Esas evidente nekonsequanta 
uzar ta sufixo -ul, qua havas aparta senco, por 
substantivigar l'adjektivi, dum ke on havas la 
gramatikal finali -o ed -a tute specale por distingar 
l'adjektivo e la substantivo, e ke suficas substitucar 
Puna a l’altra por transformar adjektivo en 
substantivo samsenca. 

Por montrar la shokanta mallogikeso di ta 
derivado, suficas komparar la familyo : virga, 
virgulo, virgulino (virgeco) a la familyo : vidva, 
vidvo, vidvino (vidveco) ; od anke : nobla, noblulo 
a nobela, nobelo ; skeptika, skeptikulo a katolika, 
katoliko. Same en la participi : komparez amato, 
amatino a karulo, karulino ; kaptitulo ad arestito, e 
nekonatulo a konato (indikanta anke persono). Ti 
qui volos justigar l'uzo di -ul penez trovar difero 
inter ta paralela kazi, e dicez pro quo ul esas necesa 
en l'uni plu kam en l’altri. Kuriozaĵo : on aplikas ul 
preske nur a la pasiva participi ; l'aktiva participi, 
plu felica, povas semble privacesar de ol 


AGE, 


parolanto, verkinto, legonto. Tamen, ni vidis 
artiklo (skribita da Slavo), en qua omna participi 
aktiva substantivigita, sen ecepto, esis zorgoze 
provizita per ta falsa nazo : legantulo, kreantulo, 
regantulo, gardantulo, protektantulo, defendantulo, 
predikantulo, liberigantulo e prezentantulo ! (25). 
To esas fortunoze ecepti, sed tre instruktiva, nam li 
esas tute konforma a la sistemo, quan ni kritikas ; 
on povas dicar, ke li refutas ol per l’absurdajo. Por 
esar perfekte konsequanta, on devus nur dicar : 
Franculo, Anglulo, e. c., e nomizar Esperanto 
ipsa... Esperantulo ! 


$ 3. Yen nun kazi, en qui la neregulozajo 
komplikesas e grandijas. Ne nur on substantivigas 
Padjektivo per la sufixo -ul, sed on uzas la 
substantivo nemediate derivita por indikar 
l’abstraktita qualeso (dum ke en l'antea seryo ol 
esis korekte expresita per -ec) ; e, ankore plu 
astonante, apud la substantivo reguloze formacita 
per -ec. Yen exemplo tipa di ca derivado : sana, 
sanulo (viro sana) ; sano = saneco (Same 
malsana, malsanulo, malsano = malsaneco). Ta 
equivalo di du substantivi, qui diferas per la sufixo 
-ec, suficas por denuncar la nekonsequo. Vere, la 
autori di lernolibri e vortolibri penis celar ol 


(25) Int. Scienca Revuo, 2-a yaro, p. 280 sqq., 303 sqq. La 
sama autoro ne faliis dicar adeptulo, sovaĝulo, scienculo, 
pensulo, mondulo, laborulo ; sed inverse il uzis saĝo e 
malsaĝo vice sajeso e malsajeso. 

dicante : sano esas la bona stando en su ipsa ; 
saneco esas la « stando di sana homo ». Sed ta 
distingo, plu kam subtila, iluzionigas nulu ; quo 
esas la saneso en su ipsa, se ne la stando di homo 
sana ? Quo esas la malsaneso, se ne la stando di 
homo malsana ? Malsaneso ne esas obyekto od 
ento konkreta, ol esas sempre qualeso abstraktita. 
Kad on objektos, ke on devas distingar la 
malsaneso generale de ca o ta aparta malsaneso, ex. 
la morbilo o la skarlatino (26) ? Sed to esus 
miskonocar ta regulo, tute universala en nia lingui, 
ke la sama nomo aplikesas egale a la generala 
koncepto ed a l’aparta individui, qui apartenas a sa 
speco : on uzas la sama vorto por « la homo » 
generale, e por « ula homo », « ca homo », e. c. Un 
malsaneso aparta povas ya esar speco e mem 
« individuo » di la genero « malsaneso » (la fistulo 
di Ludoviko XIV, exemple) ; ol esas tamen stando 
o qualeso, do abstrakturo, relate l' individuo quan ol 
koncernas ; nur ica esas « la malsano », e sa stando 
esas malsaneco, same kam la stando di blindo esas 
blindeco (27). 


(26) Probable kun ta intenco Dro VALLIENNE uzis malsanajo 
vice malsaneco (Scienca Revuo, 2-a yaro, p. 266), dum ke ta 
vorto povas signifikar nur : kozo o parto malsana. 

(27) Same, on kredas bona dicar malfeliĉoj, por la malfelicesi 
di persono. Sed la malfelicesi esas nur speci od aparta kazi di 
la malfeliceso, qua esas sempre abstraktita stando ; li ne esas 
ipsa malfelica. 

La sama neregulozajo eventas pri la sequanta 
adjektivi : avida, bela, bona, feliĉa, fiera, forta, 
ĵaluza, kapabla, libera, majesta, malica, saĝa, 
(mal-)sata, trankvila, utila. On vidas ofte feliĉo, 
fiero (28), kapablo, trankvilo, mem libero (che ula 
slava autori) uzata kun la senco abstraktita di 
feliĉeco, fiereco, kapableco, trankvileco, libereco, e 
mem ofte samtempe kam ica vorti ; same on dicas 
la eblo vice la ebleco, dum ke eblo devus logike 
servar por tradukar la posibli (L. possibilia) di 
Leibniz. La samtempa uzo di la du formi kun la 
sama senco suficante pruvas, ke unu esas difektoza. 
To esas probable slava idiotismo. 


$ 4. Fine existas en Esperanto familyi de vorti 
analoga a la antei, ecepte ke la substantivo kun -eco 
ne existas. To venas de ke en ta derivi on departas 
de abstraktita substantivo indikanta qualeso ; on 
derivas de ol nemediate la konkreta adjektivo, pose 
on substantivigas ica per -ul. L”exemplo tipa di ta 
seryo esas : kuraĝo, kuraĝa, kuraĝulo. Hike on 
objektos : esas ya necesa uzar la sufixo -ul por 
pasar de l'adjektivo a la substantivo, pro ke altre on 
retrovus la substantivo primitiva, qua signifikas 


(28) « Levos la kapon ni kun fiero » (ZAMENHOF, Al la fratoj, 
en Fundamenta Krestomatio, p. 321). Vere to esas en 
poemeto ; sed la sama misuzo esas tre frequa en prozo. 
Okazione, esas tre malbona prizentar poeziaji quale modeli di 
stilo en krestomatio, nam on esas forcata prenar en li ula 
liberesi e mem « licenci » relate la gramatiko, la sintaxo e la 
derivado. 

qualeso : kuraĝo ne povas signifikar kune la kurajo 
e kurajozo. Certe ; sed se ta sufixo esas necesa por 
distingar (e derivar) la konkreta ento de 
l’abstraktita qualeso quan ol posedas, pro quo on ne 
uzas ol anke por l'adjektivo ? Pro quo on ne dicas 
kuraĝula por expresar : « karakterizata per 
kuraĝo » ? To esas ankore evidenta nekonsequo. Ol 
esas plu frapanta en yena exemplo : ĝibo, ĝibulo. E 
l'adjektivo samsenca kam ĝibulo ? Ol esas kredeble 
gibula ? Nule : la vortolibri donas selekto inter ĝiba 
e ĝibhava ; e to esas generala fakto : nultempe on 
uzas la sufixo -ul por formacar adjektivo, quale se 
ol ne existus ; e mem on preferas kompozar vorto 
per -hava, quale se -ul ne havus precize ta senco 
(« qua havas... »). Same, ula Esperantisti formacis 
tre logikale la vorto vertebrulo ; sed la vortolibri 
donas, quale adjektivi, nur vertebra e vertebrohava, 
quale se vertebrula esus barbarismo. Tala 
anomaleso povas explikesar nur per nacional 
idiotismi. 

On ne mem povas exkuzar su, dicante ke -ul 
servas por distingar la kazi, en qui parolesas pri 
persono : nam apud instruitulo (qua povas dicesar 
nur pri persono) on havas sendito (qua povus 
aplikesar a kozo). Cetere, la moyeno facar ta 
distingo esas tre konocata : sendito povas signifikar 
nur persono, nam kozo sendita dicesas senditaĵo, o 
simple sendaĵo. 

Ca rimarko duktas a formulizar la regulo, qua 
semblas impozesar kune da la logiko e da la 
komuna raciono : « On substantivigos omna 
adjektivi e participi per simpla substituco di la 
finalo -o a la finalo -a ; en la kazi en qui existus 
necerteso, l'adjektivo tale substantivigita indikos 
persono, e la kozo esos indikata per l'adjektivo 
sequata da la sufixo -aj ». Exemple, nekonocato 
indikos persono, nekonocatajo, kozo nekonocata, o 
« la kozi nekonocata » en la senco generala e 
nedeterminita (la timo a la nekonocatajo). 

Ica regulo suficas por solvar omna malfacilaji, 
quin prizentas kelka adjektivi en l'aplikado. 
Exemple, on kustumas uzar « la vero, la belo, la 
bono » en neutra senco. Pri la vero, neposibla esas 
dusenceso : la qualeso « vera » apartenas nur a kozi 
(pensi), ne a personi, qui povas esar nur 
verdicanta ; on povas do sen ambigueso dicar la 
vero ; sed preferinda esas dicar : « un verajo, kelka 
veraji ». Pri la belo e la bono, segun nia regulo, li 
povas signifikar nur personi (29) ; quale do 
expresar la senco generala e neutra ? La solvo esas 
simpla : od on parolas pri kozi bela o bona 
(konkreta senco), lor on devas dicar : belajo, 


(29) Rimarkez, ke on uzas bel substantivigita precipue en 
femina : or belino esas tute klara, e belulino havas longeso 
adminime neutila. Same, pro quo on ne dicas virgino, kun 
GRABOWSKI (Kondukanto-Antologio, p. 120 e 128), vice la 
ridinda virgulino, qua memorigas nerezisteble F. virgule 
(komo) ? 

bonajo ; od on parolas pri « la bela » 0 « bona en 
SU », t. e. pri la esenci od abstraktita qualesi, pri to 
quo igas ca o ta kozo dicesar bela o bona ; lor on 
devas dicar : beleco, boneco (30). Ni ja rimarkis, ke 
la sufixo -ec equivalas la radiko di la verbo esti 
(esar) ; ol esas do tute apta indikar l’esenco 
(l «eso ») en la senco filozofiala ed aristotelana : 
beleso esas la fakto esar bela, l’esenco di la belajo. 
On povos do distingar sen peno : la boni e la 
malboni (personi), e : la bonaji e la malbonaji (di 
la vivo). 

Existas ankore un vorto, qua povas genitar kelka 
malfacilaji, nome : utila. On uzas ofte utilo, neceso 
vice utileco, neceseco, per simpla misuzo. Sed 
existas kazi, en qui la neutra substantivo utilo 
povas vicesar, nek da la konkreta utilaĵo, nek da 
l’abstraktita utileso : to esas kazi en qui ol 
signifikas l'interesto, l'avantajo, la profito di 
persono o hom-kolekto. Or en ta kazi ol esas 
nejusta, e la pruvo esas, ke on povas dicar, pri 
kozo, ke ol esas utila a la « utilo » di ulu ! On devas 
do en ta kazi uzar altra vorto. La samo valoras pri 
ta konfuza expresuro : la bono di la homaro, qua 
equivalas nek a bonajo nek a boneso : Video 
expresenda esas ta di profito. Rimarkez okazione, 
ke la L. L, korekte uzata, esas bonega instrumento 


(30) En la Dua Libro (1888), Dro ZAMENHOF skribis tri foyi : 
paroli o skribi pri la veraĵo, la belaĵo kaj la bonaĵo (La 
Ombro, p. 34, 40, 41). To esas precize nia regulo. 


-52 


di logikal analizo, qua permisas malkovrar la 
konfuzeso o vakueso di ula triviala expresuri di nia 
lingui. 

De la intermixo di utilo ed utileso, neceso e 
neceseso, konsequas l’intermixo di la partikli ne e 
sen en kompozita vorti. Tamen ta partikli havas 
senci e roli tute diversa : ne simple negas, dum ke 
sen expresas la privaco o manko di ulo : sendenta, 
senhara. Departante de adjektivo, quale utila, on 
povas formacar neutila o malutila, sed ne senutila, 
qua esas tam absurda, kam esus nedenta o malhara. 
Tamen senutila esas ofte uzata : to venas evidente 
de ke on dicas ofte : sen utilo (o sen neceso) vice : 
sen utileso (sen neceseso). Kompreneble, on povus 
formacar korekte l’adjektivo senutilesa, sed ol 
esus... sen utileso (31). 

Okazione, ni devas indikar seryo de vorti en qui 
Puzado impozas nekorekta derivado : esas 
l’adjektivi formacita per la sufixo -em qua 
signifikas inklina ad, tendencanta ad. Ex. : agi, 
agema ; on formacas lor : agemo (qualeso) e 
agemulo (persono agema). To esas kontrala : 1-e a 


(31) Analoga sensencajo esas la vorto senbezona, qua devus 
signifikar « sen bezono, imuna de bezono », e quan on uzas 
konstante kun la senco : « neutila, quan on ne bezonas ». To 
esas duopla eroro : unesme, on uzas bezona vice bezonata (la 
verbo bezoni esante tre logike aktiva) ; duesme on uzas sen 
vice ne, e tale on obtenas senbezona, vice nebezonata ! Altra 
exemplo : senvirgigi (vice malvirgigi), qua logike signifikas : 
« privacar de virgini » ; komparez senhomigi (malpopulizar, 
ex. lando). 

la logiko ; 2-e a l’analogeso, nam existas nula 
motivo por omisar la sufixo -ec dop la sufixo -em 
plu kam dop irg altra sufixo ; 3-e a l'exemplo di 
D-ro ZAMENHOF, nam on lektas en la primitiva 
Ekzercaro (Fundamento) : malsanemeco ($ 42). 
Yen quale on provas justigar ta anomaleso 
« Agemo estas sufiĉa ; la sufikso -em montras 
inklinon kaj kutimon, sekve ankaŭ econ, tial la 
finaĵo -ec estas superflua » (32). Ta interpreto esas 
neexakta : -em ne signifikas la inklineso o kustumo, 
sed precize « qua havas l’inklineso, la kustumo » 
(Fundamento) ; do ol havas la senco konkreta, e ne 
la senco abstraktita, quale pruvas l'exemplo di la 
Fundamento : babil, babilem', babillard. 
Konseque, por transirar de la konkreta adjektivo a 
la substantivo indikanta l'abstraktita qualeso, 
oportas uzar -ec, quale dop irg altra sufixo, ex. 
-ebl : komprenebla, komprenebleco ; o mem dop 
plura altra sufixi o prefixi : ne-re-san-ig-ebl-a, ne- 
re-san-ig-ebl-ec-o. La omiso di -ec dop -em esas do 
reala ecepto. Inverse, la sufixo -ul esas ne nur 
neutila, sed mallogikal, quale en omna analoga 
kazi, por substantivigar l'adjektivi kun -em 
babilemo, ne babilemulo ; e tale plu. 

Yen altra anomaleso. La vorti mistiko (33), 
romantiko indikas, ne personi, sed doktrini : la 
personi indikesas da mistikulo, romantikulo. To 


(32) A. KOFMAN, en Int. Scienca Revuo, 2“ yaro, p. 96. 
(33) On admisas anke mistikismo, qua esas lor superflua. 

esas kontre l’analogeso di eklektiko, katoliko, qui 
indikas personi, dum ke la doktrini nomesas 
eklektikismo, katolikismo (34). To esas du sistemi 
disparata, sed singlu konsequanta en su. Or li esas 
intermixita en multa kazi, e lor genitas nekonsequi : 
klasika, klasikulo (35) ; cinika, cinikulo ; skeptika, 
skeptikulo. Se skeptiko ne signifikas skeptikismo, o 
skeptikeso, ol signifikas « homo skeptika », e nulo 
altra (36). 

Cetere on stranje trouzas la sufixo -ul : lor on 
uzas ol sen ula neceseso, ex. en ĉefulo, fratulo, 
sopranulo, tenorulo ; lor on uzas ol vice altra sufixi 
plu preciza e konvenanta : administrulo (37) (-anto 
o -isto) flatulo (-anto o -isto), intrigulo, 
kalumniulo, kontrabandulo, pensulo (omna homo 
esas pensulo, ento dotita per pensado ; sed ta qua 
specale pensas esas pensisto) ; reakciulo, 
revoluciulo (or membri di partio devas indikesar 
per la sufixo -an) ; kampulo, mondulo, sudulo 
(ankore -an impozesas hike). On vidas anke ofte : 


(34) On skribas katolicismo, per konceso a l’internacioneso 
ye detrimento di la regulozeso, pro ke -ism ne esas oficiale 
sufixo. 

(35) La vortolibro esp.-fr. tradukas : « partiano di la klasiki ». 
To esas evidente eroro : klasiko = klasika autoro ; e partiano 
di la klasiki esas : klasikano. 

(36) Ta regulo nule exkluzas la vorti mistikeso, romantikeso, 
por expresar la qualeso o karaktero di persono, verko, e. c. 
(37) Derivajo tante plu malfortunoza, ke ol povus egale 
signifikar administranto od administrato ; ed ol ne esas la 
sola tale dusenca. 

enlandulo, alilandulo, samlingvulo, vice -ano ; 
scienculo vice sciencisto (on ne dicas : artulo, 
muzikulo, e. c.). Pri fanfaronulo, hipokritulo, 
derivita de la verbi fanfaroni, hipokriti, on ne vidas 
pro quo on impozis a li la sufixo -ul prefere kam a 
fripono, gasto, qui korespondas simile a la verbi 
friponi, gasti. Kontre, on ne penseskis uzar -ul en 
kazo, en qua ol evitus kontresenco : adresato (ta a 
qua letro esas sendita) (38) ; on povus dicar : 
adresulo (la persono, quan indikas l’adreso). 

Pri l'uzado di ulo quale izolita vorto signifikanta 
persono od ento, opozite ad aĵo, qua signifikas per 
simila misuzo kozo, ni montris ke ol esas nek 
logikal nek mem konforma a l'uzado. Generale, on 
devas evitar, uzar sufixi quale izolita vorti, nam 
sufixo expresas relato, e ne koncepto, e pro to ne 
povas uzesar izolite. On nultempe uzas isto izolita, 
e juste : nam to signifikus : « persono okupata 
per... » e provokus necese la questiono : « per 
quo » ? Same, on ne devus uzar ulo, aĵo izolite, 
nam to signifikus : persono od kozo karakterizata 
per... e sugestas la questiono : « per quo ? » On 
devas uzar rispektive la vorti homo, persono, e kozo 
(ne afero, qua signifikas afero komercal o 
judikala). Same pri la cetera afixi, ecepte se la 
kuntexto indikas klare a qua ideo li relatas : ex. on 
povos dicar : la idi di la hanino, o : la hanino kun 


(38) To esas simpla germanajo : Adressat. 

sua idi, pro ke on ya savas, ke la « idi » di hanino 
esas hanidi (39). 


II. — Sufixo AĴ. 


Segun la Fundamento, aĵ indikas « ulo 
posedanta ula qualeso o facita ek ula materyo » ; e 
l'exempli klarigas tre bone ta defino : « mola, 
molaĵo ; frukto, fruktaĵo ». To suficas, dum ke la 
radiko (o primitiva vorto) esas nomo (substantivo 
od adjektivo), quale en la exempli citita. Tamen, on 
povas rimarkar, ke la senco tre malpreciza di ta 
sufixo ne genitas sempre derivaji sat preciza. 
Exemple, ovaĵo tradukesas diversafoye per 
omelette e œufs brouilles ; ol povus egale indikar la 
365 modi akomodar la ovi. To genitas anke 
nekonsequi : bovaĵo, bovokarmo ; ŝafaĵo, 
mutonkarno ; sed azenaĵo, ago malsaja. Pro quo ne 
anke : azenokarno ? questiono tante plu permisata, 
ke on manjas azenal, same kam kavalal karno. Sed 
la defino di l Fundamento neplu suficas, kande la 
radiko esas verbala ; nam verbo signifikas per su 


(39) To esis un de l’erori di Volapiik, krear sufixi por indikar, 
ne relati, sed speci de obyekti. On multe mokis la sufixo -op 
inventita por la kin parti di la tero. Sed on ne rimarkis la 
fundamental difekto di ta invento : ol ne jacas en la uzar 
specala sufixo por tre mallarja klaso de obyekti, sed en l’uzar 
irga sufixo por expresar la koncepto « parto di la tero » ; 
altravorte, quale signo di koncepto, e ne di relato. La sama 
kulpon on facas, uzante ulo, sive izolite sive en kompozo, 
quale sinonimo di homo. 


re 


nek « materyo » nek « qualeso ». Quon signifikas, 
exemple, konstruajo ? To ne esas kozo facita ek la 
materyo konstru, o qua posedas la qualeso konstru, 
nam ta radiko expresas nek materyo nek qualeso, 
sed ago. 

Generale, kande sufixo aplikesas kune a nomi ed 
a verbi, on devus sempre definar sa senco aparte 
por la nomi e por la verbi, nam kande on definis la 
rolo di ula afixo por la nomi, ol ne esas per to 
definita por la verbi (ecepte kande ol aplikesas 
reale a la verbal substantivo) ; on povas mem 
asertar, rigoroze, ke ol havas nula senco por la 
verbi, e ke ol devas, o definesar itere, o vicesar da 
afixo specala a la verbi. To esas aparte evidenta pri 
la sufixo -ig, quan ni studyos balde. Kande on 
dicis : « -ig, facar tal o tala », on nule definis per to 
la senco di -ig aplikata a verbal radiko : kad 
esperigi signifikas : igar esperanta, od igar 
esperata, od igar espero ? Rigoroze, segun la defino 
pozita por la nomi, ol povas havar nur la lasta 
senco, se olca existas. Ta ambigueso ne esas 
specala a ca o ta afixo ; ol esas generala, e venas de 
la naturo ipsa di l’verbo. Verbo (adminime verbo 
tranzitiva) genitas du seryi de nomi, qui esas sa 
participi aktiva e pasiva (qui povas prenar la formo 
di substantivi, di adjektivi o mem di adverbi). Lor, 
por transirar de la kazo di la nomi a ta di la verbi, 
oportas indikar por singla afixo, a qua participo ol 
aplikesos konvencione ; altravorte, qua sufixo di 


SO 


participo (aktiva o pasiva) esas tacita, e devas 
adjuntesar por interpretar la derivajo (40). 

To eventas aparte pri aj aplikata a verbal radiko. 
Ta sufixo, definita por la nomi, povas havar senco 
por verbo nur se on determinas, a qua participo 
(aktiva o pasiva) ol supozite aplikesos. On 
questionas kelkafoye, kad la sufixo havas aktiv o 
pasiva senco : la questiono esas malbone enuncita : 
sufixo havas per su nek aktiva nek pasiva senco, 
nam ol posedas nula tala en molaĵo, fruktaĵo (41). 
La justa questiono esas yena : kad la verbal radiko 
havas aktiv o pasiva senco, kande ol juntesas ad 
-aj ? O, praktike : kad -aĵo juntita a verbal radiko, 
havas la senco di -antaĵo o di -atajo (42) ? 


(40) Hike ni distingas la verbal e nomal radiki, dum ke en 
l’Introduco ni dicis, ke la radiki havas e devas havar nula 
gramatikal karaktero. To esas nur semblanta kontredico. 
Existas radiki qui signifikas ago o stando, e povas do genitar 
verbo, same kam substantivo, adjektivo od adverbo (ex. 
parol, dorm) ; itin ni nomizas verbala. La ceteri, qui ne 
signifikas ago o stando, sed obyekto o qualeso (koncepto), ne 
povas genitar verbo, sed nur substantivo, adjektivo od 
adverbo (ex. vir, varm, fru) ; itin ni nomizas opozite nomala ; 
plu juste, ne-verbala, pro ke la du klasi povas genitar egale 
nomi. 

(41) Pro to la sequanta respondo di D° ZAMENHOF ne 
valoras : « aĵ per su ipsa havas nek senco aktiva nek senco 
exkluzive pasiva, e pro to ol povas uzesar en la du senci ». 
(La Revuo, aprilo 1907, p. 374). 

(42) Komparo klarigas ta questiono : la sufixi -ebl e -ind 
havas esence la senco pasiva ; kontrale, la sufixi -em ed -iv 
havas esence senco aktiva. Se varyar esas netranzitiva, 
varyebla esas absurda, on devas dicar : varyiva. Varyebla 
esus admisebla nur se varyar signifikus varyigar. 

Or, se on konsultas l’uzado, on konstatas ke, en 
la max multa kazi, -aĵ havas la senco pasiva, t. e. 
equivalas -ataĵo : sendaĵo, vidaĵo, trovaĵo, e. c. 
Konstruaĵo signifikas kozo konstruktata © 
konstruktita ; e tale plu. Rigretinde, existas sat 
multa e grava ecepti : garnaĵo (garnituro, ne kozo 
garnita) ; ornamaĵo (ornivo, ne kozo ornita) ; 
nutraĵo (nutrivo, ne kozo nutrita). Kompreneble, 
kande verbo esas netranzitiva , neplu esas posibla 
dusenceso : rampaĵo (reptanto, t. e. bestyo 
reptanta), kreskaĵo (planto, kozo kreskanta) (43), 
estaĵo (ento, kozo esanta), sed to esas senregulajo. 
Kelkafoye la nekonsequo esas plu komplikita : 
ŝmiraĵo (unguento) esas nek la kozo qua uncionas, 
nek la uncionita (44). 

La respondo di D-ro ZAMENHOF : « aĵ kun verbo 
signifikas ulo, quo kontenas en su l'ideo di la 
donita verbo » (45) ne do solvas la questiono : nam, 
quale montras la citita exempli, existas multa kozi 
qui havas ula relato a l’ideo di l’verbo ; sed, tam 
longe kam ta relato restas nedeterminita, on ne 
savas, qua de li indikesas da la derivaĵo per -aĵ. Pro 
to D-ro ZAMENHOF obligesis dicar ke, en kazo di 
neceseso, on devos uzar sive -ant, sive -at, por 
indikar rispektive la senco aktiva o pasiva. Kad ne 


(43) Germana idiotismo (D. Gewächs) ; nam l'animali anke 
kreskas ! 

(44) Hike la sufixo -iv povus esar utila ; on dicus $mirivo 
simile a nutrivo. 

(45) La Revuo, aprilo 1907, p. 375. 

esus plu bona decidar, un foyo por omni, ke la 
verbal radiko nemediate sequata da -aĵ havas la 
pasiva senco (-ataĵ), e ke en kontral kazo on devas 
uzar -antaj ? Ton facis S-ro DE BEAUFRONT en la 
Klariga Libreto di la Delmas tabel, uzante 
konstante nutrantaĵo. 

Existas cetere multa kazi, en qui -aĵ uzesas 
maljuste ed erore, vice altra sufixo, sive mankanta, 
sive mem existanta. Ni ja mencionis azenaĵo. On 
trovas anke : amuzaĵo (amuzilo) ; armaĵo 
(homarmaro : N. B. : armi = armizar, do armaĵo = 
kozo armizita !) ; baraĵo (barilo), ilustraĵo 
(ilustruro en libro), imitaĵo (imituro), ligaĵo (ligilo), 
narkotaĵo (narkotivo), meĉaĵo (tindro : kozo facita 
ek mecho ? plu juste la mecho esas facita ek 
tindro !) ; vestaĵo (vesto, vestaro). 

La sufixo -aĵ semblas uzesar quale diminutivo 
en amaĵo (D. Liebelei : cf. ameti = liebeln), lumaĵo 
= lumeto (D. Schimmer) ; e quale malprizal sufixo 
en butikaĵo : (mercerajo : D. Kram). Certe ol esas 
malprizanta en kritikaĵi (D. kritteln), skribaji, 
violonaji, e violonaĵo (46). Sed yen la kulmino di la 
nekonsequo : dum ke violonaĵo esas malprizanta, 
skribaĵo ne esas tala, quankam skribaji esas tala ! 
Tala esas la konsequanti di la misuzo di sufixo kun 
maljusta senco. 

De longe on rimarkis, ke mankas ad Esperanto 
malprizanta sufixo ; S-ro BOIRAC propozis por ta 


(46) Verĉchtlich, dicas la esp.-germana vortolibro. 

rolo la sufixo -aé (pruntita de l’italiana), qua 
semblas tre bone selektita, e qua ja uzesis da bon 
autori : ĉevalaĉo, popolaĉo, ridaĉo. Sed la germana 
vortolibri ignoras ol, e preferas uzar quale 
malprizanta prefixo Vinterjeciono fi : fiĉevalo, 
fipopolo, figento, fihundo, fikomercaĵo, fiinsektaro, 
fibuso, fiventro, mem fibrilo (D. Schimmer, ja 
tradukita per lumaĵo e lumeto) ; to ne faciligas la 
rekonoco di la radiko e la quika kompreno (fibrilo 
semblas malkompozesar en fibr-il-o). Mem on uzas 
la sufixo -ist quale malprizanta, en  sagisti 
(subtiligar). Yen la frukto di la malamo ad omna 
nuvajo, mem necesa e nule nociva. 


NI. — Sufixo IG. 


On povas aplikar a la sufixo ig to quon ni dicis 
pri la sufixi qui adaptesas kune a nomi ed a verbi. 
En la kazo di la nomi, ol signifikas « transformar 
en... », ed on citas exempli korespondanta ad ica 
kazo : karbigi (igar karbo), riĉigi (igar richa). Sed 
on nule definis per to la senco di la derivaji 
formacita ek verbal radiko, sive aktiva (kantigi, 
manĝigi), sive mem neutra (mortigi, sidigi). Nam 
se, segun la antea defino, on departas de la 
substantivi kanto, manĝo, morto, sido, ta verbi 
havas, strikte, nula senco. Por ke li aquirez senco, 
on devas transformar la verbo en adjektivo, nome, 
en un de la participi quin ol genitas, e definar 
kantigi per kantantigi o kantatigi, e. c. Lor, e nur 

lor, on povas transirar de la kazo di la nomi 
a l’kazo di la verbi, ed interpretar kantigi per 
analogeso kun riĉigi. Or, pro ke tranzitiva verbo 
havas du « voci », aktiva e pasiva, kun rispektiva 
participi, la sufixo -ig aplikata a verbo tranzitiva 
povas evidente ricevar du interpreti, segun ke on 
konsideros ol quale equivalanta ad -antig od a 
-atig. 

Esas do vana respondar, quale D-ro ZAMENHOF 
(47), ke -igi, kun verbo, signifikas nek igi — anta, 
nek igi — ata, sed nur igi — i ; nam to esas 
retropulsar la questiono, e ne solvar olu. Ni prenez 
la konocata exemplo : mi manĝigas mian ĉevalon, e 
tradukez segun la citita instrukto : mi igas manĝi 
mian ĉevalon. Kad la dusenceso malaparis ? Nule, 
nam ta frazo havas du senci diversa, segun ke 
ĉevalo esas subyekto o komplemento di manĝi. 
Questionar kad igi signifikas igi — anta od igi — ata, 
equivalas questionar kad, en ca nuva formo, ĉevalo 
esas subyekto o komplemento. O, kun altra 
exemplo, to esas questionar, kad on devas dicar : 
mi presigas la presiston, o : mi presigas libron. E 
se on respondas : « la du povas dicesar », to ne 
solvas la malfacilajo, nam konsequas ke, juntante la 
du formi, on povas dicar : mi presigas la presiston 
libron, t. e. donar du akuzativi ad un verbo, kontre 


(47) La Revuo, Respondo 13 (aprilo 1907, p. 376). 

un principo di Esperanto e kontre la klareso (48). 
Mem se on dicus : mi igas la presiston presi libron, 
on ne supresus la dusenceso ; nam quo indikas, qua 
de la akuzativi esas subyekto o komplemento ? 
Nulo, ecepte la komuna raciono e l’ordino di la 
vorti. Sed la komuna raciono esas guidanto 
malmulte sekura, qua povas mankar ; e pri l'ordino 
di la vorti, esas principo di Esperanto, ke ol esas 
libera, nam altre on povus facar sen l'akuzativo : 
suficus pozar ica simpla regulo, ke la verbo devas 
preiresar da sa subyekto e sequesar da sa 
komplemento ; o prefere (por inkluzar la kazo di la 
relativa pronomi), ke la komplemento devas 
nultempe esar inter la subyekto e la verbo. On esas 
do obligata dicar : mi igas, ke la presisto presu 
libron ; lor omna dusenceso malaparas, nam la 
komplemento unika di igas esas la fakto enuncata 
en la propoziciono subordinita. Sed to ne solvas la 
malfacilajo di la formo : mi presigas o mi igas 
presi. On povas venkar ol nur per regulo o 
konvenciono dicanta : « La sufixo -ig, adjuntita a 
verbal radiko, implikas la sufixo -ant (o la sufixo 
-at) ». Lor suficus uzar explicite l'altra sufixo (-at o 
-ant rispektive), kande la senco postulus olu. 

Restas la questiono, qua de la du alternativi 
devas selektesar. Or la dusenceso existas nur kun la 
tranzitiva verbi ; kun le netranzitiva, qui havas nula 


(48) Dro ZAMENHOF kondamnas explicite la du akuzativi : 
« ni ne povas diri sciigi amikon novaĵon » (loc. cit.). 


fr. 


pasivo, la senco esas necese aktiva : mortigi, igi 
mortanta ; sidigi, igi sidanta. Esus do naturala 
generaligar ta regulo, e dicar : « En la kazo di 
tranzitiva verbo, la sufixo -ig havas ankore aktiva 
senco ed equivalas -antig ». Konseque, kande la 
senco esus pasiva, on devus uzar -atig. Ex. : mi 
presigas la presiston ; mi presatigas libron. Mi 
manĝigas mian ĉevalon, me donas manjendo a mea 
kavalo ; mi mangatigas mian ĉevalon, me donas 
mea kavalo manjenda. 

Sed on devas agnoskar, ke ta regulo esas kontral 
a l'uzado, nam max ofte (kun la tranzitiva verbi 
kompreneble) on atribuas ad -ig la pasiva senco. E 
to havas l'avantajo, ke on povas lor konstruktar la 
verbo kun du komplementi (la subyekto e la 
komplemento di la radikal verbo), quo esas 
neposibla en l'altra kazo. Ex. on povas dicar : mi 
presigas libron da la presisto, dum ke on ne povas 
dicar : mi presigas la presiston libron (49). Or ta 
konstrukto implikas videble l’ideo di l’pasivo, 
quale indikas la vorto da. On esas do duktata, se on 
volas sequar la max frequa uzado, enuncar la yena 
regulo : « Kun netranzitiva verbo, -ig havas aktiva 
senco (igi — anta) ; kun tranzitiva verbo, ol havas 
pasiva senco (igi — ata) ». 


(49) Quale on vidas, to ne esas la sama kazo kam en 
l'exemplo citita da Dro ZAMENHOF, qua aprobas egale : « Mi 
sciigas amikon pri novaĵo », e « mi sciigas novaĵon al 
amiko ». 

To esas precize la regulo a qua S? AYMONIER 
esis duktata, penante nur formulizar l'uzado (50). 
Quankam semblante stranja, ol esas la max 
komoda, ed on devos probable adoptar olu. Sed lor 
oportos uzar sempre vidigi, sciigi, konigi, 
komprenigi en pasiva senco, ed on neplu povos 
dicar : mi sciigas amikon pri novaĵo, sed nur : mi 
sciigas novaĵon al (o plu bone : da) amiko. 

Okazione la sufixo -ig, ni mencionez hike la uzo 
tute maljusta di ol en luigi (ludonar), farmigi 
(farmedonar). Se me luas domo per mediato, me 
luigas ol, me igas luar ol (da ta mediato) ; to nule 
signifikas, ke me ludonas ol. La sufixo -ig ne povas 
indikar l'inversigo di la relato di proprietaryo a 
luanto (o farmanto). Simile kam se on dicus 
komprigar vice vendar, o vendigar vice komprar. 

Ni indikis supere plura uzi tute maljusta di la 
sufixo -ig, vice sufixo mankanta (ex. -iz) en lumigi, 
limigi, ordigi, reguligi, elektrigi, alkoholigi ; e ni 
rimarkis, ke ta mallogikaji explikesas parte da la 
fakto, ke por formacar ta verbi on departas de 
Padjektivi luma, lima, orda, regula, elektra, 
alkohola, a qui on atribuas per misuzo senco 
preciza (ankore pro manko di sufixo konvenanta, 
quale -oz). Sed la kulmino di la mallogikeso, en ta 
speco, esas la verbo kulpigi (akuzar), nam ol 
implikas triopla kontresenco. Unesme, ol semblas 
signifikar igi kulpo, dum ke ol esas facita por 


(50) Grammaire complete, $ 247 ; segun S° HUET. 

signifikar igi kulpa. Pose, kulpa komprenesas quale 
kulpoza o kulpinta, senco quan ol ne povas havar. 
Fine, supozante ke omno to esas emendita, restas ta 
grosega kontresenco : akuzar = igar kulpoza ! Tale 
esus neposibla, logike, dicar ke akuzato ne esas 
kulpoza. To esas kontral a ta axiomo di l’moderna 
legaro, ke akuzato devas konsideresar quale 
senkulpa, til ke lu esas kondamnita. Do ta derivajo 
esas duople monstra, logike e morale. 
Kompreneble, senkulpigi esas egale maljusta, por 
dicar absolvar od exkuzar (51). Rimarkez, 
okazione, ke absolvar esas la kontrajo, ne di 
akuzar, sed di kondamnar. Sed kulpigi ne povas 
signifikar kondamnar plu kam akuzar : on povas, 
ne nur akuzar, sed kondamnar senkulpulo, e ne 
dependas de la judikisti « igar lu kulpoza ». 
Omnamaniere, to esas un de ta maljusta derivaji, 
quin Esperanto admisis pro manko di konvenanta 
radiko, e pro nesaja sparemeso (same kam almiliti, 
konquestar ; elrigardi, aspektar ; e mult altra 
idiotismi per kompozado). 


IV. — Sufixo IĜ. 


La sufixo -iĝ genitas la sama malfacilajo kam la 
sufixo -ig, ed ankore altri. Komence, kande on 
aplikas ol a nomo, on definas ol : « divenar tal o 
tala » : viriĝi, divenar viro ; paliĝi, divenar pala. 


(51) Tamen ol esas poke plu korekta, pro l'uzo di sen : igar 
sen kulpo. 

Sed ta defino neplu havas senco, kande on aplikas a 
verbo : trovigi, divenar trovar ? mortigi, divenar 
mortar ? Do on ne povas solvar la questiono, 
dicante ke iĝi signifikas iĝi — i. Oportas ya 
questionar, quale pri -ig, kad, aplikata a verbal 
radiko, -iĝ signifikas iĝi — anta od igi — ata. Pri la 
netranzitiva verbi existas nula dubo : ol povas 
signifikar nur iĝi — anta : sidiĝi, iĝi sidanta ; ku$iĝi, 
iĝi kuŝanta. Tal esas la propra e primitiva senco di 
ta verbi. Tamen, on multe diskutas, kad ita verbi 
havas senco reflektiva o pasiva ; ed ula autori 
docas, ke li korespondas a reflektiva verbo nur se 
Pago esas nevolita (52). En ta kazo, sidiĝi, kuŝiĝi 
signifikus sidigar su, kushar su, nur kande ta agi 
esas nevolita ed acidentala (kande on falas, 
exemple) ; sed on uzas li konstante kun la ordinara 
senco di la reflektiva verbi, qui implikas volita ago 
(53). Same stariĝi (iĝi staranta) povas nur 
signifikar volita ago : su starigar, su levar. Forsan 
on objektos, ke lor ta verbi esas neutila, e ke esus 
plu klara uzar la reflektiva verbi : sidigar su, 
kushar su, starigar (o levar) su ; ed on esos forsan 
justa. 


(52) L. E. MEIER, Vollständige methodische Grammatik, p. 
45, 1891 ; MAX TALMEY, Practical and theoretical 
Esperanto, p. 31-38, 1907. 

(53) L'Universala Vortaro donas : sidiĝi, sidigar su. Sed en 
la Dua Libro (1888), Dro ZAMENHOF distingis sidiĝi, 
nevolita, de sin sidigi, volita. 

Dro ZAMENHOF semblas admisir igi prefere kun 
la senco di la nevolita reflektivo : nam, en 
Ekzercaro, se il donas sidigu quale equivalanta di 
sidigu vin, il semblas preferar ca lasta formo ; e 
kontre, il semblas volir precizigar la senco di 
pendigi per ica frazo, quan oportas citar integre : 
« Mi ne pendigis mian ĉapon sur tiu ĉi arbeto ; sed 
la vento forblovis de mia kapo la ĉapon, kaj ĝi, 
flugante, pendiĝis sur la branĉoj de la arbeto ». 
On rimarkos la kontrasto inter pendigis e pendiĝis : 
la chapelo ne esis pendata, ol pendis su o plu juste 
ol divenis pendita (o pendanta, nam por ni la verbo 
pendar esas mixita). Same il provis explikar la 
senco di mortiĝi per ica frazo : « Mia onklo ne 
mortis per natura morto, sed il tamen ne mortigis 
sin mem kaj ankaŭ estis mortigita de neniu ; unu 
tagon, promenante apud la reloj de fervojo, li falis 
sub la radojn de veturanta vagonaro kaj 
mortiĝis ». On vidas ke mortiĝis opozesas, quale 
sola justa expresuro, ad omna altra hipotezi 
mortis, mortigis sin, estis mortigita. Mortiĝi 
semblas do signifikar : mortigesar nevole. Sed ni 
konfesas ne bone komprenar la subtileso di ta 
distingi : nam esas omnakaze vera, ke la onklo 
mortis, e ke il esis mortigata da la treno. To venas 
probable de ula linguala kustumi, qui permisas uzar 
la verbo mortigar nur kande ol havas persono quale 
subyekto : sed se l’onklo ne esis mortigata da ulu, 

ne konsequas, ke il ne esis mortigata da ulo (la 
treno). 

Omnasupoze, mortigi e pendigi uzesas hike kun 
la senco di pasivo, od adminime di nevolita 
reflektivo. Ni do ne komprenas, ke la Esp.-germana 
vortolibro dicas : pendiĝi, sich aufhängen (pendar 
su), e mem : ekziliĝi, freiwillig in die Verbannung 
gehen, exilar su vole. Ta nekonsequi pruvas 
adminime, ke la sufixo -iĝ esas tre ambigua, e ke sa 
senco esas extreme konfuza e shancelanta. 

Se ni transiras a la tranzitiva verbi, l’ambigueso 
duoplijas. Se on konsultas l'uzado, trovigi 
signifikas : esar trovata ; vidiĝi, esar vidata ; farigi, 
esar facata ; fermiĝi, esar klozata ; e. c. Ta verbi 
havas do la senco di simpla pasivi. Ankore hike, on 
povus questionar, kad ne esus plu simpla e klara, 
uzar la pasiva verbi. Irgakaze, iĝi havas en ca kazi 
la senco pasiva : iĝi — ata. Se do on volas legigar 
l'uzado, oportas enuncar por -ig regulo tute simila a 
ta di -ig : « Kun netranzitiva verbo, -iĝ signifikas 
iĝi — anta ; kun tranzitiva verbo, iĝi — ata ». 

Sed yen altra malfacilajo. Leviĝi (de levi, 
tranzitiva verbo) uzesas, ne kun pasiva senco 
(levesar), sed kun senco reflektiva (e mem volala) : 
su levar. On rimarkos hike anomaleso : la verbi per 
-iĝi ludas la rolo di reflektivi kune relate simpla 
verbo (levi) e relate verbo derivita per -ig (starigi). 
Se stariĝi esas la reflektiva di starigi, semblus 
logikala, ke leviĝi esez la reflektivo di levigi, ne di 

levi : ol signifikus do : igar levar su. Od inverse : se 
leviĝi = su levar, sidigar su devus dicesar sidigigi. 
Altravorte, iĝi equivalas, lor a su — ar, lor a su — 
igar. 

Pluse, on uzas ordinare sciiĝi kun l'aktiva 
senco : iĝi scianta (saveskar). Sed to esas ecepta 
kazo, quan nul interpreto povas justigar : quale 
dicas S-o TALMEY, « ol esas mallogikala ye omna 
vidpunto ». En nuna Esperanto, on povas expresar 
ta ideo per ekscii ; sed rigretinde, pro ke la prefixo 
ek- esas dusenca, ekscii povus signifikar momental 
savo tam bone kam komenco di savo. 

Ni ne povas diskutar hike omna aparta 
mallogikaji, quin genitas la sufixo -ig. Ni citos nur 
unu, nam ol esas tipatra : komunio genitas la verbo 
komunii ; on supozas forsan, ke ta verbo signifikas 
facar l'ago komunio ? Tute ne : ol signifikas 
komuniigar ; e komuniar dicesas : komuniiĝi. Qua 
povos explikar ta stranjega derivajo, qua eskapas la 
logikal analizo ? Semblas tute racionala dicar : 
komuniar, e komuniigar. Existas multa altra verbi 
per -iĝi, qui esas egale mallogikal o malklara, e 
quin on vicigus oportune, chanjante la senco di la 
radiko, per verbi kun -igi. 

Rezume, la nuna Esperanto facas evidenta 
trouzo de ca sufixo, tante komoda pro sa 
neprecizeso ipsa, ed importas regulizar e restriktar 
olsa uzado. Semblas natural e logikal uzar la pasiva 
e reflektiva formi, kande la senco postulas li 

rispektive, e rezervar la sufixo -iĝ a l’kazo di ago 
reflektiva nevolita, qua esas quaze mediata inter la 
pasivo e la propre dicita reflektivo. 


V. — Afixi EK- e -AD 


Ta du afixi esas definita ambigue, e l'uzado, o 
plu juste la misuzo, augmentas ta difekto en granda 
mezuro. Ni vidis ke la sufixo -ad, segun la 
Fundamento, expresas « la duro di l'ago » e, per 
extenso, olsa itero. Sed ofte ol servas por indikar la 
simpla ago, aparte en omna kazi, en qui verbo 
derivas nemediate de substantivo, qua ne signifikas 
ago (krono, kroni, kronado). Pluse on rimarkis, ke 
ol servas por tradukar la nuanco di imperfekto en la 
naraci, pro ke ol indikas « ke ago esas nun facata » 
(54). To esas tri uzi, do tri diversa senci di sama 
sufixo. Sed ol havas ankore altri, en ula derivaji, a 
qui on atribuas per misuzo maljusta senco. 
Exemple, parolado signifikas diskurso. Or, se on 
komparas parolado a kantado, marŝado, e. c., ol 
signifikas nur la frequa o duranta praktiko di la 
parolo (55). Ed en ta senco, sola justa, ol uzesas en 
la Fundamento : « Lia hieraŭa parolo estis tre bela, 
sed la tro multa parolado lacigis lin » (Ekzercaro, 
$ 40). La senco esas klara : on povas parolar dum 
tuta jorno sen facar un diskurso : do parolado ne 


(54) AYMONIER, Grammaire complete, $ 256. 
(55) Komp. Ekzercaro, $ 40 : « La kantado estas agrabla 
okupo ». 


n- 


povas signifikar diskurso (56). On esas cetere 
duktata dicar paroladeto vice diskurseto, t. e. 
malgranda granda parolo ! Yen la ambiguesi, qui 
naskas de tanta diversa uzi : se me dicas : « Hieraŭ 
mi paroladis... » to povas signifikar tri kozi : 1-e 
Me multe parolis hiere (vid. Fundamento, lok. cit. : 
« mi saltadis la tutan tagon... ») ; 2-e Me facis 
hiere diskurso ; 3-e Me esis parolanta hiere... (dum 
ke altro eventis : senco di l'imperfekto). Esas 
evidenta, segun l’exempli di la Fundamento ipsa, 
ke l'unesma senco esas sola justa, e ke la du altra 
uzi esas misuzi. On bezonas aparta radiko por 
signifikar diskurso ; e pri l’imperfekto, se ol 
mankas, quale semblas, ad Esperanto, on devas 
adjuntar ta tempo a la konjugado, e ne suplear ol 
per surogati, qui alteras la senco e rolo di ula afixi. 
La dusenceso di la prefixo ek- aparas en sa 
defino ipsa : « ek indikas ago qua komencas o qua 
esas momentala ; ex. : kanti, ekkanti (komencar 
kantar) ; krii, ekkrii (krii subite) ». To esas du senci 
vere diferanta, quin esas ofte utila distingar. 
Exemple, ekvidi povas signifikar videskar 
(komencar vidar) o videtar (vidar nur momente e 
malbone). D-ro ZAMENHOF konciis ta dusenceso, 
nam en Pri reformoj en Esperanto (1894) il 
skribis : « ek (signifas nur agon momentan) ». 
Rigretinde, de la du senci di ek il selektis precize la 


(56) Interparolado signifikas konverso, e ne : kambyo di 
diskursi. 

min utila, e ta quan on maxime trouzas. Ol esas la 
min utila, nam, pro ke -ad indikas la duro od itero 
di l'ago, la simpla verbo indikas suficante l'ago 
momental o simpla (57) ; e kande on volas montrar 
aparte la mallongeso o subiteso di l'ago, on ne 
povas dispensar su uzar adverbo, sempre plu 
preciza kam afixo triviala e malklara. To esas anke 
la senco, quan on maxime trouzas : nam la slava 
Esperantisti preske ne povas uzar ula verbo sen 
adjuntar ad ol la prefixo ek- o la sufixo -ad, segun 
la kazi : e to genitas teroriganta trouzo di ta du 
afixi, sed precipue di l'unesma, qua preske sempre 
esas absolute neutila, e di qua l’iterado divenas 
vere tedanta : ekaperi, ekbati, ekfrapi, ekgrati, 
ekrigardi, e. c. max ofte havas la sama senco kam 
la simpla verbi : aperi, bati, frapi, grati, rigardi, 
e. c. Qua esas exemple la signifiko e l’utileso di ek- 
en frazi quale ici : « Ekaŭdinte tiun ĉi plendon... — 
Kio min defendos, se oni ekvolos fari al mi... 
malbonon ? (58) — Vi tiel krias, ke ŝtono 
ekkompatus vin (59). — Foje kiam en la lando 
ekregis granda malklareco, eĉ la ĉiutaga pano 
ekmankis al li (60). » Hike ek- esas uzata mem 
kontre la senco, nam parolesas evidente pri duranta 
stando (indijo). « Ĉiufoje kiam ŝi ekstaris antaŭ 


(57) En la Fundamento, pafo opozesas a pafado ; tamen la 
slava Esperantisti nultempe abstenas dicar : ekpafo ! 

(58) Fundamenta Krestomatio, p. 29. 

(59) Elektitaj fabeloj de fratoj Grimm, p. 8. 

(60) Ibid., p. 18. 

ĝi » (la spegulo) (61). « Kio okazos, se ni 
ekmalpacos kun li ? » (62) « Granda reĝo ekregis 
en Grekujo » (63). Hike la senco esas plu juste ta di 
l’imperfekto : esis regnanta. On trovas mem la du 
afixi ek- e -ad aplikita a la sama verbo, quale se lia 
senci ne esus kontrala : ekvidadis, ekamadis (64). 
Ta trouzo di ek- esas tante plu frapanta, ke en la 
senco di « komencar » ol vicas ofte maljuste la 
sufixo -iĝ : ekmalsanis (65). 

Cetere, ta afiko esas malbone selektita : por 
omna Indo-Europano, la silabo ek sugestas l'ideo 
ekirar (66), dum ke la sufixo di l” « inkoativa » 
verbi esas -esk o -isk (67) ; tale ke irgu, qua ne esas 
avertita, esas tentata, exemple, tradukar eklerni 
per : finar lernar, vice : komencar lernar (68) ; 


(61) Ibid., p. 27. 

(62) Ibid., p. 120. 

(63) Fundamenta Krestomatio, p. 24. 

(64) Ibid., p. 53 : La virineto de maro, trad. L. Zamenhof. 

(65) Elektitaj fabeloj, p. 99, 107, 141. 

(66) Eko ex en greka, ex en latina, en omna romanala lingui, 
ed en omna internaciona vorti veninta de la latina. Ta 
prepoziciono tute internaciona esis tre maljuste chanjata en el, 
nam ica formo tro similesas en, e konseque on esas sempre 
expozata intermixar per audo ta du silabi, qui havas senco 
diametre opozita. Or existas kazi, en qui grande importas 
savar, kad on devas enirar od ekirar (eniri, eliri). 

(67) En greka e latina. Idiom Neutral uzas la sufixo -esk, e 
Novilatin la sufixo -escir, sed la du nur kun nomi, kun la 
senco divenar. 

(68) Esperanto uzas maljuste ellerni kun la senco lernar tute o 
funde, dum ke la sola senco admisebla esus : finar lernar 
(ekirar la lerno, la studyo). 

ekdormi per vekar, e ne per dormeskar. Rezume, 
kun la senco di momental ago, ol esas neutila ; e 
kun la senco di komenco di ago, ol esas malbone 
selektita. 

La trouzo, quan la slava autori facas de la du 
afixi ek- e -ad, esas nur idiotismo : ol venas de 
partikularajo di la rusa konjugado, qua distingas 
diversa « aspekti » di la verbi, nome l'aspekto 
perfekta, e l'aspekto imperfekta (durala od iterala). 
Internaciona linguo devas vere povar expresar 
omna nuanci di penso, sed logikale, e ne per 
idiotismi ; ol do ne devas kargar su per formi nur 
nacionala, di qui la semblanta richeso esas esence 
nur surogato por remedyar la « malricheso » di la 
rusa konjugado (69). 


(69) REIFF e LÉGER, Grammaire russe, 5-a edit., p. 167 
(Paris, Guilmoto). 

REZUMO 


Ni volas rezumar la konkluzi di ca Studyo en 
kelka praktikala reguli : 

1-e. La substantivo nemediate derivita de verbo 
signifikas l'ago o stando expresata da la radiko. 
Konseque, ula verbo povas derivar nemediate de 
substantivo nur se olca expresas ago o stando ; ed 
en ica kazo la verbo signifikas : facar ta ago, esar 
en ta stando. 

2-e. L'adjektivo nemediate derivita de 
substantivo signifikas : « qua esas — ». Konseque, 
substantivo nemediate derivita de adjektivo povas 
signifikar nur : « ulu od ulo qua esas — ». Se on 
volos indikar precize, ke ta substantivo expresas 
kozo, e ne persono (en kazo di dubo), on uzos la 
sufixo -aj. 

3-e. L'adjektivo ne povas derivar nemediate de 
verbo : ol derivas nur tra la substantivo (ex. 
paroli, parolo, parola), segun la antala reguli. 
Konseque, nula verbo povas derivar nemediate de 
adjektivo (ecepte se ca adjektivo derivas ipsa de la 
verbo). Por expresar : « esar tala », on uzos la 
sufixo -es ; por expresar : « igar tala », on uzos la 
sufixo -ig ; por expresar : « divenar tala », on uzos 
la sufixo -ij. 

4-e. L'adverbo nemediate derivita de adjektivo 
signifikas : « per tala maniero ». Ol ne devas uzesar 

vice l'adjektivo, sed nur kande on bezonas indikar 
la « maniero ». 

5-e. Por formacar l'adjektivi qui signifikas : 
« qua apartenas a —, relativa a — », on juntos la 
sufixo -al a la nomal o verbal radiko. 

6-e. Por formacar la verbi signifikanta 
« provizar, vestizar, garnar, plenigar per — », on 
juntos a la radiko la sufixo -iz. 

7-e. Por formacar l'adjektivi signifikanta 
« plena de, kontenanta, havanta en su — », on juntos 
a la nomal radiko la sufixo -oz. 

8-e. Por formacar l'adjektivi signifikanta 
« qua povas — », on juntos a la verbal radiko la 
sufixo -iv. 

9-e. Por formacar la verbi (netranzitiva) qui 
signifikas : « genitar, produktar, sekrecar — », on 
juntos a la nomala radiko la sufixo -if. 

10-e. Por formacar la verbi (tranzitiva) qui 
signifikas « agar sur — per — » o « traktar — per — », 
on juntos a la radiko di la duesma nomo la sufixo 
-ag (radikalo di la verbo agar). 

11-e. Por expresar la rezultajo o produkturo di 
ula ago, distingenda de ta ago ipsa, on juntos la 
sufixo -ur a la verbal radiko. 

12-e. La sufixo -aj, kun nomal radiko, 
signifikos : « kozo qua havas ta qualeso, o facata ek 
ta materyo » ; kun verbal radiko, ol signifikos 
« -ataj », t. e. indikos l’obyekto pasiva di l'ago (la 
rekta komplemento di la verbo). 

13-e. La sufixo -ul signifikos nur 
« karakterizata per — », e konseque la derivajo 
havos sempre altra senco kam la radiko ; ol povos 
esar indiferente adjektivo e substantivo (gibula, 
gibulo). 

14-e. La sufixo -ig, kun nomal radiko, 
signifikos : « igar tala » ; kun radiko di verbo 
netranzitiva, ol equivalos -antig ; kun radiko di 
verbo tranzitiva, ol equivalos -atig. 

15-e. La sufixo -ij, kun nomala radiko, 
signifikos : « divenar tala » ; kun radiko di verbo 
netranzitiva, ol equivalos -antij ; kun radiko di 
verbo tranzitiva, ol equivalos -atij. On devos uzar 
la formi pasiva o reflektiva omnafoye kande la 
senco postulas o nur permisas to. 

16-e. La prefixo ek- esos supresata, en la senco 
di momental ago ; en la senco di « komencar... », 
ol esos vicata da la sufixo -esk. 

Rekomendo. — En la lernolibri e vortolibri, on 
sequos sempre en la nemediata derivado l'ordino : 
« verbo, substantivo, adjektivo, adverbo », segun 
posibleso. Sed to esas nur praktikal konsilo, qua 
nule kontredicas nia teorio di la renversebleso. Ni 
memorigas, ke la skopo di nia tuta Studyo esas 
efektigar, ke la senco di irga derivajo dependez nur 
de la senco di la radiko, e nule de la gramatikal 
rolo, quan on atribuas ad ol (plu o min arbitrie), 
tale ke on povez determinar ta senco konocante nur 
la senco di la radiko, e nule l'ordino o modo per 

qua on derivis ol. Altravorte, oportas, ke on povez 
departar de irga vorto di ula familyo (konocante sa 
senco) por deduktar certe la cetera vorti di ta 
familyo, sen konsiderar, qua esas la primitiva vorto. 
To ne esas pure teoriala postulo, qua vizas nur la 
logikal perfekteso di la linguo (quankam la klareso 
e precizeso esas sa esencala qualesi), sed praktikala 
kondiciono di uzado, nam nur olu igos reale la 
linguo facile komprenebla, lernebla ed uzebla da 
omna intelekti (70). 


(70) Hike l’unesma edituro kontenis, quale exempli di 
aplikado, la du familyi armo e lumar. On povas nun vidar oli, 
e mult altra exempli, en la vortolibri di la linguo Ido. 

DISKUTADO (71) 


1. En nia Historyo di la Linguo universala, ni 
previdis objekto posibla : « Esas neposibla 
enumerar omna relati pensebla inter nia idei, do 
inter la vorti di sama familyo, e konseque aplikar a 
singlu aparta afixo ; li esas, o infinita, od tro 
multa ». 


Respondo. — La nuna Studyo refutas ta objekto : 
ol klasizis omna derivo-formi, qui aparas fakte en 
nia vortolibri ; ed on vidas, ke li esas nek infinita 
nek tre multa. Suficas adjuntar 4 o 5 nuva afixi a ti 
di Esperanto. E por la limit-kazi, qui eskapas omna 
klasizo, on povas uzar la nedeterminita sufixo 
-um ; sed nur en kazo extrema, e ne kande on devas 
expresar relato preciza, definita, qua prizentas su 
ofte (72). 


2. Esas neutila admisar nuva afixi ; to igos la 
linguo nur plu komplikita, plu malfacile lernebla, 
precipue da la min instruktiti. 


(71) Pro ke ta verko vizis precipue I”Esperantisti, ol kontenis 
sub ica rubriko detaloza diskuto di omna argumenti di la 
« konservemi », e di l'objekti facita o probable facota ad irga 
reformo di la derivado. Ni rezumas nun ta diskuto, qua havas 
nur retrospektiva intereso. 

(72) Ico montras kun quanta sincereso nia kontredicanti 
opozas a ni, ankore nun, l'objekto quan ni esis enuncinta en 
problematra formo en la Historyo di la Linguo universala en 
1903. 

Respondo. — Se ta objekto havas kelka valoro, 
ol signifikas, ke Esperanto esas ja tre malfacila per 
sa sistemo di derivado. La precipua skopo di ca 
sistemo esis, origine, sparar max multe la radiki. 
Sed to esas nur acesora utileso di la derivado : nam 
se la senco di la derivaji ne deduktesas logike de la 
senco di la radiko (o di la kompozanti), ol ne esas 
sparo, sed kargo di la memoro ; ed esus plu bona, 
adoptar nedependanta radiko. Do l’utileso di la 
derivado, mem por faciligar la lernado ed uzado di 
la linguo por omna spiriti, dependas esence de sa 
logikaleso. 


3. La komuna raciono suficas por indikar o 
sugestar la senco di la nemediata derivaji, quale en 
nia lingui : quon on povas facar per krono, se ne 
kronizar ? 


Respondo. — On oblivyas, ke nia lingui 
prizentas l'exemplo di omna mallogikaji ed 
absurdaji, quin la L. I. ne devas imitar, sed evitar 
maxime posible. Pluse, se nia lingui derivas 
nemediate verbi de substantivi, li havas inverse 
specala sufixi por derivar de la verbi la substantivi 
di ago, quin Esperanto derivas nemediate 
couronnement, coronation ne riskas do 
intermixesar kun krono. Cetere, oportas savar, kad 
ula verbo esas primitiva o derivita ; e to esas 
precize la malfacilajo, quan ni volas supresar (por 
« malkargar la memoro » !) Fine, la relato di verbo 

a la substantivo, de qua ol derivas, esas extreme 
varyanta e mem kapricoza : saler = salizar ; sed 
plumer = senplumigar ! Tale eventas (ico esas fakto 
di nia personal sperienco) ke la sama verbo 
(dokumenti) signifikas ulo (dokumentizar) por la 
Franci, ed altro (pruvar per dokumenti) por altra 
populi. Kad Esperanto ne ja uzis la verbo limi por 
dicar : « esar kontigua », dum ke ol povus egale, o 
plu versimile, signifikar : limitesar, o limitizar ? 
Fotografo, por Franco, indikas evidente persono 
(fotografisto) ; por Anglo, kozo (fotografuro) ; por 
altri, ol indikos instrumento (fotografilo), same 
kam « telegraf » ! Tala esas la kaoso, quan genitas 
la nemediata derivado, konfidita a la « komuna 
raciono » ! 


4. La nuva afixi propozita esas tro nepreciza : 
kad orizar signifikas plenigar per oro, o kovrar per 
oro ? Do li ne esas suficanta por exkluzar omna 
dusenceso. 


Respondo. — Ta objekto povus egale direktesar 
kontre la « malnuva » afixi, e fakte esis facata, tre 
juste, pri pluri de li (pregeyo, lerneyo ; vagonaro, 
navaro ; haltigilo vice freno ; e. c.). Sed la 
kompetenti agnoskis la neceseso di kelka elastikeso 
en la senco di l’afixi ; e ta elastikeso havas nula 
detrimento, se on ne trouzas ol, quale facas 
Esperanto. Ex. pafilo signifikas propre irga pafanta 
armo, e ne specale fusilo plu kam pistolo o kanono. 

Tranchilo indikas irga tranchanta utensilo, e ne 
precize kultelo, e. c. Ido emendis od evitis ta 
difekto. Cetere, en teknikala linguo, on bezonas 
aparta vorto por singla speco de « pafilo », de 
« tranchilo » ; do l’uzo di ta nepreciza vorti sparus 
nur un radiko ek multi, e to nur per konvenciono. 
Ankore hike, la chefa skopo ne devas esar la 
maxima sparado di radiki, sed la logikaleso di la 
derivado. 


5. La nuva afixi, e la nuva severa reguli di 
derivado, longigos la vorti, ed igos la frazi 
komplikita, pezoza e tedanta. 


Respondo. — Ne plu kam la « malnuva » afixi, 
quin cetere on trouzas shokante, en vorti quale : 
malĝentilulino, maloportunaĵoj, e. c. Se ni adjuntas 
kelkafoye sufixo, ni supresas kelkafoye altra : ex. 
ni dicas malsaneso vice malsano, sed malsano vice 
malsanulo (73). To facas quaze kompenso. Cetere, 
suficas nun lektar texti en Ido, e konstatar, kad li 
esas plu longa e pezoza kam la sama texti en Esp. 
Or, tute kontre, li esas sempre min longa e plu 
fluanta. 


6. La nuva afixi esas forsan utila, mem necesa 
por la cienco ; sed por la komuna vivo li esas tro 
subtila, tro delikata ; nultempe l’adepti lernos uzar 


(73) Pro quo on dicas malsan-ul-ejo, sed malliber-ejo 7 On 
devus ya dicar : malliber-ul-ejo ! 

li juste ; to komplikos la komuna linguo, qua devas 
esar facila por omni. 


Respondo. — La nuva afixi ne esas plu malfacila 
o plu subtila kam le malnuva, ed omna objekto, 
quan on facas pri iti, refalas necese sur ici. Quo 
esas plu ordinara, plu familiara por la max vulgara 
mento, kam l'idei : « salizar la supo », e : « fangoza 
voyo » ? On ne devas distingar la ciencala linguo 
de la komuna, nam la du devas havar la sama 
gramatiko e sintaxo, e konstitucas vere nur un 
linguo. Kad on povas konceptar, ke l'injeniori 
dicos : « gudrizar voyo », e la laboristi : « gudrar 
voyo » ? Li devas necese uzar la sama vorto. Or la 
ciencala linguo devas impozar a la komuna sua 
exakta expresuri, ne la komuna impozar a la 
ciencala sua tro nepreciza e konfuza koncepti. Se 
uli ne esas sat inteligenta por komprenar l'uzo di ca 
o ta sufixo (ex. -iz en gudrizar), li lernos ta verbo 
« tute pronta » per l'uzado, same kam li lernas nun 
multa Esperantala derivaji tute absurda, quin la 
analizo ne povas justigar (ex. kulpigi, elparoli, e la 
sennombra derivaji per -ulo). Sed por la ceteri, esos 
plu facila lernar l'uzado di afixi logikal e preciza 
kam  Puzado di mallogikala derivaji, qui 
konstitucas vera logogrifi. Cetere, la sperienco ja 
montris, ke l’autori di ta superba objekto tute 
mistaxas l'inteligenteso di la « max multi » : e 
docanti di Ido atestas, ke li docas facile la sistemo 

di derivado mem a germana laboristi, qui rapide 
komprenas ol, se nur on explikas ol per exempli 
oportune selektita en lia patriala linguo ; nam omna 
nia lingui kontenas, latente, la modelo di omna ta 
logikala derivadi (74). 


7. On ne devas igar la linguo tro logikala, tro 
perfekta ; to esus rigidigar e stonigar olu, katenizar 
e paralizar la spirito, e. c. 


Respondo. — Ni nule deziras linguo pure logikal 
e « filozofiala » : ni montris, ke to esas kimera 
idealo. Sed on povas e devas postular de la L. I., ke 
ol esez adminime tam exakta kam nia lingui, tante 
neperfekta, e ke ol furnisez justa expresuri a l’idei, 
kande ici esas preciza (quo eventas precipue en la 
teknikala e ciencala domeno). Or Esperanto esas 
extreme malricha e nepreciza, pro ke ol expresas 
nur la max vulgara e konfuza idei. Exemple, ta 
linguo, qua havas tanta vorti por indikar la 
materyala kozi, havas preske nula por la mentala e 
morala idei (karaktero komuna ad omna primitiva 
lingui !). Ol havas nula vorto justa por dicar : kozo, 
audaco, testo, objektar, kontestar, pronuncar, 
forcar, e mem karitato ! Ol expresas prudenta, 
oportuna, e. c. per malhabila perifrazi, qui esas nur 
signo di ditreso. D'° Zamenhof dicas ke, se on 
judikas parolado tro nepreciza, on ne povas tamen 


(74) V. letro da D'” O. LIESCHE en Progreso, N° 12, p. 747. 

dicar : antaŭpublikparolataĵo. Certe ; sed il 
oblivyas, ke vice derivaĵo tro longa o tro nepreciza, 
on devas adoptar specala radiko (hike : diskurso) ; 
cetere, parolado ne esas nur nepreciza, ol esas tute 
nejusta. Sed ta respondo ipsa pruvas, ke il sempre 
vidis la remedyo nur en derivaji e kompozaji 
komplikita e « kilometratra ». Cetere, omna regulo 
esas jeno e restrikto di la « libereso » ; sed la 
logikala reguli helpas la spirito, dum ke le 
mallogikala fine tedas ol. Ne esas plu malfacila, 
esas mem plu facila lernar e dicar : orizar, 
elektrizar, kam lernar e dicar : blindulo, richulo, e. 
c. 


8. Irge qua esas la difekti di Esperanto, ol vivas, 
ol progresas. Ka to ne suficas ? Ni nek deziras nek 
bezonas linguo perfekta. 


Respondo. — To esas la lasta argumento di la 
« praktikal homi ». Sed on povis alegar ol same por 
Volapük ante dudek yari ; se la « perfekteso » di la 
linguo esas tute indiferenta, pro quo la nuna 
Esperantisti, e lia Maestro unesme, ne adoptis 
Volapük, qua lor « vivis » e « progresis » ? On 
parolis ol, on komprenis inter su per ol ; ka to ne 
suficis ? La verajo esas, ke la L. I. povas nultempe 
esar tro bona, tro simpla, tro facila, sed anke tro 
preciza e kompleta. On dicas, ke Esp. 
« funcionas ». Esez ; sed til ube, e til kande ? Ol 
pretendas esar pronta por la ciencala uzado ; to esas 

evidente malvera. Ol bezonas ankore mili de vorti, 
quin on fabrikas tute hazarde e sen metodo (segun 
la konfeso di la chefi ipsa). Ol adoptas pelmele 
radiki tute nenecesa, qui duopligas o triopligas le 
existanta (redakti, redaktoro, redakcio ; iniciati, 
iniciatoro, iniciativo). Ol adoptas anke sen kritiko 
omnaspeca vorti pure nacionala ed exotika, di qui 
l’autori di vortolibri ipsa ne savas la senco, sed 
quin li « registragas » pie, nam to esas « l'uzado » ! 
E pri la derivado aparte, pro manko di fixa reguli e 
di kelka sufixi, on formacas hazarde derivaji tute 
sensenca o kontresenca. Or se la maestri ipsa donas 
tala exemplo, quon facos la simpla adepti, qui 
konocas plu o min bone la linguo ? La ciencisti, la 
komercisti, bezonas linguo tute pronta, ne linguo 
facota ; nam altre, li facos ol e facos ol malbone. O 
prefere, kande li rimarkos, ke ta linguo tante 
laudata ne furnisas a li suficanta moyeni di expreso, 
li simple forlasos ol, e renuncos omna deziro ed 
espero di L. I. Do ne nur on koruptas Esp., sed on 
nocas l'ideo ipsa per ta malsaja e fanfaronema 
politiko, qua pozas la plugilo avan la bovi, to esas 
la propagado avan la perfektigo di la linguo, e 
livras la devlopo di la linguo ad omna hazardi e 
kaprici di l’« uzado », qua genitis nia mallogikal e 
nereguloza lingui. Se Esperanto devas divenar 
« vivanta linguo », tam komplikita e fantazioza 
kam la « ceteri », ne valoris la peno konstruktar 
linguo artificala ! 

Altralatere, on ligas ol a la Fundamento, qua 
igas la linguo vere neemendebla, nam ol kontenas 
l’exemplo e la modelo di omna difekti, quin ni 
montris e korektigis hike. Mem por la vortaro, la 
Fundamento impedas omna sistema reformo, e 
Padopto di la max utila vorti. Exemple, on bezonas 
la radiko ment, de qua derivas l’adjektivo tute 
internaciona mental. Nu ! on ne povas prenar ol, 
pro ke plezis a D-ro Zamenhof donar ad ol la senco 
di minto ; l'uni prenas menso (barbarismo !) ; altri 
prenas mental (kun la sufixo -al, neutila ed absurda 
en substantivo), ed altri mem audacas uzar mento, 
donante ad ol duopla senco. Do on havas tri radiki, 
vice unu justa ! Tala esas la kaoso, quan genitas la 
Fundamento, pro la dogmo di la netuchebleso. Ne 
nur ol « konservas » la difektoza parti di la linguo, 
sed ol produktas sempre, fatale, altra difekti. La 
superstico di la Fundamento esas tante granda, ke 
la « fidela » Esperantisti ne volas enduktar la nuva 
sufixo -iz, pro ke la Fundamento dicas aerumi vice 
aerizar ! On repetas sencese : « Adjuntez, ne 
chanjez ! ». Sed fakte, la kulto di la Fundamento 
impedas mem facar la max utila e nenociva adjunti, 
pro ke li sempre chanjus kelko en la « santa libro ». 

Cetere, la netuchebleso, ek qua on facis nun 
dogmo, esis, origine ed en la mento di D-ro 
Zamenhof, nur provizora e praktikala ; ol devis nur 
impedar la chanji per privata inicato. Sed ol devis 
cesar, kande ula internaciona autoritato, 

« akademio o kongreso », solvus la questiono di la 
L. L, ed adoptus Esperanto, mem kun reformi, qui 
chanjus ol « til plena nerekonocebleso ». Nu, la 
Komitato di la Delegitaro esis tala autoritato, segun 
multa Esperantisti ipsa (qui ajornis til ta evento lia 
deziri, proyekti e propozi di reformo) ; e la reformi 
adoptita da ta Komitato nule chanjis la linguo « til 
plena nerekonocebleso » : li lasis subsistar omna 
principi, e nur regulizis lia aplikado. On havis do la 
yuro esperar, ke D” Zamenhof, fidela a sua solena 
e repetita promisi, aceptus la « plubonigi », qui esis 
la kondiciono di l'adopto. On savas, ke to nule 
eventis. 

Omnakaze, la max kompetenta Esperantisti 
agnoskas la neceseso di ula reformi. La max sagaci 
e saji de li pensis, ke la kunveno di la Delegitaro 
ofris unika okaziono realigar oli sen detrimentar 
l’uneso, ed igar la linguo digna de la « oficiala 
sancioni », quin on ambicyis por olu. Pri la 
derivado, aparte, ica Studyo, qua esis komunikata a 
mult eminenta Esperantisti, esis aprobata da preske 
omni, e nur malmulti kritikis en ol detali, cetere 
facile emendebla, qui ne koncernas la principi. Sed 
altri deklaris su « konservemi » nekonciliebla, pro 
praktikal motivi, ed asertis, tute kontre, ke la tempo 
esas max maloportuna por facar la reformi, di qui li 
konfesis la neceseso « principe » e teorie. L’uni 
asertas, ke la reformo venas tro tarde : Esp. esas ja 
« linguo vivanta », ol havas tanta adepti, tanta libri, 

ke on neplu povas re-fuzar ol, quale se ol esus nur 
« teoriala proyekto ». L’altri kontre asertas, ke la 
reformo esas tro frua : nun ol povas nur trublar la 
adepti, precipue la novici, ed impedar la 
propagado ; on devas propagar energie, obstine, la 
linguo tala quala ol esas, kun sa difekti agnoskita, 
ed ajornar omna reformo til la tempo, kande la 
guvernanti di la precipua stati, adoptante Esperanto, 
impozos e sancionos ta reformi per sua nerezistebla 
autoritato e povo. Ta du aserti kontredicanta refutas 
Puna l’altra ; nam, se la praktikal motivi alegita da 
unesmi esas justa, li esos ankore multe plu forta 
en la tempo, plu o min fora, a qua la duesmi volas 
ajornar omna reformo. Tamen existas homi, qui 
enuncas li serioze samtempe ! Tala kontredico 
pruvas nur, ke li reale aceptas nula reformo, e 
resendas ol... a la greka kalendi. Sed ni aceptas lia 
rendevuo : e pro ke li fidas a la guvernanti por 
enduktar la L. I. en la lerneyi ed impozar ol a la 
publiko, ni expektas quiete lia judiko ; nam ol ne 
povos diferar de la judiko di la ciencisti, qui omni 
agnoskas la supereso di Ido ye Esperanto. Se do la 
partiani di la L. L, ed aparte la senpartia e bonvola 
Esperantisti, volas sincere la triumfo di nia ideo, li 
devas quik adherar a la max bona linguo, a la sola, 
qua havas chanci esar uldie aceptata da la ciencisti 
e da la guvernanti. 


-91- 


KONKLUZO 


L'unesma edituro di ca verko kontenis texte la 
sequanta linei : « On erorus komplete, se on kredus, 
ke ica kritika studyo esas, intence o mem fakte, 
malfavoroz ad Esperanto ; ni deziras protestar de 
ante kontre omna interpreto pesimista © 
malbonvola di nia laboro, e deklarar, ke ol esus tute 
kontral a nia opiniono ». L*evento pruvis, ke ta 
protesto antala ne esis neutila ; nam, malgre ol, nia 
intenci e nia agi esis shaminde misinterpretata de la 
fanatikeso o la partianeso. « Irge quante severa 
semblas nia kritiko, ol atingas nule la principi di 
Esperanto, sed nur aplikado plu o min 
konsequanta, quan on facas de li... Nia propozi 
havas do nula subversema karaktero, e ne mem 
povas nomesar reformi : li vizas nur regulizar, li 
esas do esence konservema di la principi di la 
linguo. Ke tala korektigo esas posibla konforme ta 
principi, o plu juste, por aplikar oli, to esas forsan 
la max bona pruvo di lia bonegeso ». E ni adjuntis, 
ke nul altra linguo artificala (ankore mine nia 
naturala lingui) povus rezistar a simila kritiko ; ke 
do « la regulizo di la derivado... donus ad 
Esperanto decidiva supereso relate omna lingui... » 
(75). On laudas ante omno la logiko, qua regnas en 


(75) Ni lasas judikar, kun quanta sincereso on povas objektar 
a ni ke, pro la sola fakto ke ni agnoskis la bonegeso di la 
principi di Esperanto, e ke la Komitato adoptis Esperanto 
« principe », ni esis obligata adoptar bloke omna sa difekti e 

Esperanto, aparte en sa sistemo di derivado ; on 
devus dicar, ke ta logiko esas implikita e latenta en 
la principi, sed ke ol esas konstante violacata en 
Paplikado. On do ne povas alegar ta principi por 
defensar Esperanto, dum ke ol oblivyas e 
kontredicas oli sencese en la praktiko. Or « la 
mallogikeso e l’idiotismo esas la koruptili di linguo 
artificala ; se Esperanto volas vivar e prosperar, ol 
devas purgar su de ta kauzi di dekado e di 
dissolvo... ». Sed, pro ke la Fundamento kontenas 
la jermo di ta koruptema tendenci, oli nur 
devlopesis sub la direkto di la « konservemi ». Li 
manifestis su ja en 1906 en la germana vortolibri 
aprobita da D'° Zamenhof ; li pose aparis ad omna 
okuli en altra vortolibri fondita sur la sama metodo, 
o ne-metodo, qua konsistas « registragar » pasive 
l'uzado. Ta laboro di purigo e di kodexigo, a qua la 
Komitato di la Delegitaro neutile invitis la Lingva 
Komitato (qua kredis su, juste o maljuste, ligita da 
la Fundamento), esis exekutata da l'unesma 
Komitato sola ; ed la rezultajo di ta laboro esis la 
« Linguo internaciona di la Delegitaro » konocata 
sub la nomo « Ido ». Tale nia personala verko, 
destinita, tute bonvole e sincere, plubonigar 
Esperanto, kontributis konstitucar altra linguo, o 
plu juste, perfektigar Esperanto sub altra nomo, pro 
ke D°? Zamenhof tale dekretis. L’autori di ta 


vicii, e prosternar avan la Fundamento e la Lingva Komitato, 
« sola autoritato pri linguo ». 

perfektigo deziris nur lasar la tuta merito e honoro 
a D” Zamenhof ; li nultempe pretendis atentar sa 
« autoritato » nek diminutar sa « gloryo ». Sed li 
devis konstatar, un foyo pluse, ta generala lego di 
la historyo di l’inventi : nome, ke la geniuli qui 
adportas en la mondo ideo nuva e fekunda, 
nultempe sequas ol til la fino : li haltas en meza 
voyo, e facas verko nekompleta e nefinita ; li lasas 
ad altri la tasko kompletigar e perfektigar ol ; ed 
ofte li konsideras ta duriganti di sua verko quale 
malamiki, akuzas li pri plajio o pri trahizo. To esas 
homala difekteto, tre explikebla ed exkuzebla. Sed 
ol nultempe haltigis la progreso neevitebla, qua 
nule dicernas la personi. Nultempe ula inventinto 
audacis deklarar sua verko « netuchebla » ; nam, 
irge kad lu volas o ne volas, sempre advenas 
tempo, en qua on perfektigas ol, ne pro ambicyo, 
superbeso od envidyo, quale asertas la malalta 
menti, sed unike pro ke la homaro nultempe haltas 
en sa persequo di la max bonajo. Yes, « la 
plubonajo esas malamiko di la bonajo » ; sed nur 
kande la « bonajo » pretendas barar la voyo a la 
« plubonajo ». 

